text:
Download – Checklist Registratie Accommodatie
Download – Registratieformulier Accommodatie
E sektor turístiko ta un pilar ekonómiko di sumo importansha, teniendo kuenta ku su kontribushon na desaroyo ekonómiko di nos pais. Turismo ta kontribuí positivamente na kuponan di trabou, reserva di divisa y tambe nos Produkto Bruto Interno. Den kuadro di esaki Ministerio Desaroyo Ekonómiko ta aspirá na sigui desaroyá e sektor turístiko ku e meta pa posishoná nos isla mas mihó ainda riba mapa internashonal y pa alsa e nivel di prosperidat di nos habitantenan.
Pa por sigui desaroyá e sektor turístiko den un forma duradero a fórmula un masterplan stratégiko pa e periodo di 2015-2020. E masterplan stratégiko pa turismo 2015-2020 ta deliñá e strategianan pa krese e kontribushon ekonómiko di e sektor turístiko. E implementashon di e masterplan stratégiko ta na enkargo di Curaçao Tourist Board.
Ministerio Desaroyo Ekonómiko den su afan pa sigui desaroyá e sektor turístiko ta reserva anual mente un montante di NAf. 30.7 mion riba su presupuesto pa e sektor turístiko. E montante aki ta keda komplementá ku e entradanan ku risibí di impuesto di benta (“omzetbelasting”) komo resultado di hürmentu di kamber di hotèl, apartamento y tambe bùngalo.


c: text/html

text:
WILLEMSTAD, CURAÇAO – Mester realisá ku a re-negosha COHO, i lo sigui pusha mas ku por pa protehá nos bos den Reino. E ròl ku e konseho di Raad van State i nos Raad van Advies (Hunta di Konseho) tabata fundamental pa nos a kana riba e proseso di kambio.
E lucha ku a bini ta hiba riba protekshon di nos outonomia ta ainda vigente, i sigur manera Nashonal a proklamá den elekshon e lo sigui enkaminá e proseso aki huntu ku e partner di koalishon MFK.
Mester realisá ku te ainda e akuerdo ku gobièrnunan di Reino tin ta un proposishon ku reserva riba e lei di konsenso pa e Rijkswet Caribisch Orgaan voor Hervorming en Ontwikkeling (COHO, Lei di Reino di e Órgano Karibense di Reforma i Desaroyo). Konfirmando tambe e posishon i ròl fundamental ku e Parlamentonan di Reino tin riba e desishon pa akseptashon di proposishon di COHO 2.0.
Segun e Miembro di Parlamento di PNP, Gwendell Mercelina, Jr.: ‘E ta inakseptabel ku ta purba konfundí nos pueblo ku ta e mesun kos ta riba mesa, miéntras ku si no ta pa e gobièrnu aktual (Gabinete Pisas II) e outoridat di nos Staten nan no a ser salbaguardiá awe den e proposishon di lei.
Ta remarkabel ku awe e mesun hendenan ku a sakeá e pais ku métodonan intransigente, ku falta di kurashi i transparensia awe ke tilda e diferensia di ta hasi meskos ku nan. E pueblo no ta siegu, i manera e ‘dossier’ di COHO i COHO 2.0 bira públiko tur hende lo por tuma nota di e diferensianan.’
Ta bou di un preshon masha grandi ku Hulanda, paso a risibí un pais blo bashí i riba un rapides remarkabel e gobièrnu aki a bini ta kumpli pa tene kabes di nos pueblo riba awa, alabes restrukturá pa nos mes por karga nos responsabilidat konhunto.
Nos tarea ta pa laga e ‘zelfstandig bestuursorgaan’ aki ta algu temporal, i miéntras tantu ku lo laga evaluá e proposishon di lei ahustá un bia mas dor di nos Hunta di Konseho. Ainda nos ta den e proseso di re-negosashon, pa despues esaki bini Parlamento pa nos duna e toke final.
E meta prinsipal ta pa e órgano insentivá un mihó perspektiva ekonómiko, finansiero i sosial na e pueblo. Esaki mester bini reflehá den e maneho ku e órgano ke bai hasi ku e kompetensianan ku e tin. Tur loke ku mester sosedé ta ku koutela konfiando riba nos propio forsa pero ku solidaridat i boluntat mutuo den Reino manera ta ankra den nos Statüt.
Nos tin konfiansa ku esaki lo sosedé ku kurashi, kaminda nos gobernashon lo no sukumbí ni pa chantahe pa un saku di plaka, ni pa niun otro poder ku no ta esun ku ta funshoná ku bienestar di i pa tur Yu di Kòrsou.

robotstxt: allowed

filter: keep


text:
Diabierna anochi a cuminsa e playoff di futbol di Aruba cu ta restora bao di A.V.B. y e prome wega a bai entre Sv Britannia Frisian Flag contra di Sv Dakota Island Window’s & doors. E alinacion di Sv Britannia tabata como lo siquiente; Lionel Kaarsbaan, Theric Ruiz, Rodymar Paesch, Miguel Guiterrrez, Sylvester Schwengle, Renier Paraez, Luis “Coco” Estrada, Johnatan Ruiz, Alex Hassell, Luis Carlos Croes y Bruno Conceicao. Como suplente nan tabata tin; Ericson Croes, Aljee Feleciana, Kendrick Dania, Jeanpierre Fingal, Denrick “Denden” Lopez, Sebastian Montoya y Mairon Gutierrez. E wega a cuminsa unda cu e oncena di Paradera / Piedra Plat a cuminsa domina e wega y a crea 3 oportunidad di gol hopi trempan den wega. Sv Britannia Frisian Flag a keda domina e wega sigur pa 20 minut te ora cu Dakota a cuminsa trese balansa den e wega. Tabata na di 35 minut di wega cu Ezra Bosnie ta pone un paso largo pa Ricky Hodge y unda cu e keeper di Britannia Lionel y Ricky Hodge ta dal den otro y refree ta pita pinalty pa Sv Dakota. E pinalty ta wordo tuma pa Emile Linkers cu ta un hungador di seleccion di Aruba naci na Corsou y cu a hunga futobol entre otro na Hulanda y Indonesia y Emile Linkers ta manda Dakota ariba 1-0 y pa halftime drenta cu e ventaha minimo di Dakota ariba Sv Britannia Frisian Flag. Den di dos tempo Sv Britannia ta hasi un cambio y e delantero Sebastian Motoya Cano ta drenta wega na lugar di Sylverster Schwengle kende a sufri un leccion. Cu e cambio aki Sv Britannia a aumenta su dominio ariba Dakota y por bisa cu mayoria di dos tempo Sv Britannia Frisian Flag a domina e wega y cu un Dakota cu aki aya tabata for peliger pa e portero di Britannia. Na di 20 minut di dos tempo despues di un corner Theric Ruiz ta hana e bala ariba su pia robes un den un media vueltla ta deposita e bala den net pa e gol di empate. Hopi a considera e gol aki un hoja di gol. Di e forma aki tambe refree Colina ta fluit pa e final di e wega y unda cu tur dos team ta bai cas cu un punto. E proximo wega di Sv Britannia ta contra di Dep. Nacional y di otro banda Dakota mester enfrenta RCA. Diasabra anochi RCA ta gana Dep. Nacional cu score di 2-1 y mas y mas e weganan di playoff ta bira mucho mas enteresante. Pabien na Sv Britannia Frisian Flag y Dakota cu e empate y nos mester meciona cu Dakota manera custumber a jena tribuna banda pazuid mientras cu Sv Britannia a sorprende cu masha hopi fanatico tambe.
Club
Sv Britannia Frisian Flag ta empata cu Dakota 1-1 cu gol di Theric Ruiz
More in Club
-
SV Britannia ta e prome veld cu luz LED na Aruba
Diabierna anochi 3 juni 2020 tabata un anochi grandi pa e organisacion di Piedra...
-
Nos ta drenta un fin di siman interesante di Copa Don Elias Mansur
Diahuebs anochi, e Copa Don Elias Mansur 2019 a inicia den stadion Guillermo Prospero...
-
RCA ta organisa edishon #7 Copa John Merryweather
E anja aki pa di shete anja consecutivo, organishon tricolor ta organisa e grandioso...
-
Dames RCA cla pa Play-Off
E damesnan tricolor, mescos cu Divishon di Honor, a bolbe clasifica pa play-off di...


text:
ORANJESTAD, 22 december 2020. Segun resumen di awe 28 persona a recupera, a registra un total di 17 caso nobo di Covid-19, di cual 4 ta no-residente, cantidad total di testnan ehecuta ayera ta 651 'positivity rate' local riba dia di ayera ta 14%).
Activo tin awe 155 caso, cantidad di fayecido relaciona cu Covid-19 ta 47.
Hospital ta informa cu tin un total di 7 persona interna di cual 1 ta den Cuido Intensivo y 6 isola riba piso general.
Ta importante pa informa cu e cifras di no- residente no ta encera solamente turista cu ta yega Aruba y cu ta test na nan yegada. Pero cu e cifras tambe ta encera turistanan cu ta test pa por bandona nos isla, turista cu a desaroya sintoma na Aruba y tambe no- residente manera studiantenan.


text:
Hector Rosario, a kuminsá den krónika deportivo den kuminsamentu di añanan ' 50 na La Prensa, di kual diario despues e tabata enkargá ku redakshon. A introdusí elekshon di 5 deportista anual, komo promé distinshon pa deportistanan tur aña.
De añanan 50 el a kuminsá tambe ku e promé programa deportivo semanal na radio, na CUROM (e tempu ei den Fòrti riba Rif).
Pa e emisora ei el a kuminsá tambe ku e promé transmishonnan di futbòl regular na Papiamentu. El a keda den narrashon di futbòl di e tempu ei te ku aña 1980. Tambe e ta narador di Boxeo.
El a kuminsá i a hib’é pa mas ku dies aña e promé programa semanal deportivo na Televishon (patrosiná pa Shell).
Na televishon el a kontinuá ku elekshon di e 5 mihó deportistanan di aña. El a skirbi pa un periodo breve pa un suplemento deportivo di e diario AMIGOE y tambe un kolumna den NOBO. E tabata na momento dado e promé ku tabata komentá deporte na tur tres media, esta korant, radio i televishon.
Na 1983 a kuminsá ku e promé programa deportivo diario na Televishon.
Hector Rosario den su hubentut ta práktika futbòl, atletismo i kòrfbal, i tabata forma parti di e ekipo di Independiente ku na 1941 a bira kampeon di Futbòl si Korsou. Sr. Rosario tabata pa vários aña presidente di e klup kampeon di beisbòl dje tempu ei, "Lucky Strike", i tabata den direktiva di Federashon di Beisbòl e tempu ei presidí pa e Kònsùl Dominicano aki, Don Andres Julio Espinal. Hector Rosario a bira promé kronista deportivo pa ser inkluí den e Galeria di Salon di Fama di C.S.F.


text: ORANJESTAD-Despues di algun contra tempo chikito, por fin AVB por medio di cooperacion di diferente stakeholders, a logra pa Marvic Bermudez subi avion cu destinacion Hulanda. E TD di AVB, den e caso aki sr. Bermudez a bay Hulanda pa su persona bai sigui su curso di Trainers Cursus nivel II, esta e asina yama TC-II. E curso aki lo wordo duna door di KNVB kende ta un partner strategico y hopi importante pa AVB. Por medio di e cursus aki sr. Marvic Bermudez lo tin e oportunidad pa core stage na Pec Zwolle cual organisacion ta na di 4 lugar ariba table di posicion di futbol Hulandes. Durante e periodo di curso y stage, sr. Bermudez lo gana experencia ariba tereno technico pero tambe e tereno organisatorio. Hunto cu sr. Epi Albertus kende ya ta na Pec Zwolle, nan lo genera experencia pa asina por contribui grandemente na bienestar di nos futbol di Aruba. Tur esakinan ta danki na diferente partnernan cu ta trahando estrechamente cu AVB, cualnan ta KNVB, Pec Zwolle, COA y Gabinete Mike Eman II. Pa a haci tur esaki posibel, despues cu AVB a ricibi cooperacion di KNVB y Pec Zwolle, AVB a ricibi cooperacion completo di Gobierno di Aruba, por medio di e cabes di e gobierno actual esta Su Excelencia Prome Minister di Aruba mr. Mike Eman, kende cu su perseveransia y dedicashon a logra cu sr. Bermudez por a keda cla cu su asuntonan di trabou localmente tambe. Esaki ta e relacionnan estrecho cu AVB a bin ta predica e ultimo anja y mei continuamente. Directiva di AVB actual ta conciente cu pa bo logra cosnan grandi pa bo pais, incluyendo exito, cu bo mester di ayudo di tur esnan cu por yuda bo di un forma of otro. Pesey awendia AVB ta para mucho mas habri pa discuti cu tur stakeholder, teniendo e bienestar di e deporte semper den mente. Ta pa es motibo aki tambe cu AVB no por keda sin gradeci COA y su Secretaria General, mr. Nicole Hoevertsz, kende semper ta para cla pa duna un man, hasta den momentonan dificil, manera tawata esun di sr. Bermudez como tambe di sr. Albertus kende tin algun luna caba na Hulanda pa su curso di TC I. No por keda sin gradeci minister di deporte y salud, Su Excelencia dr. Schwengle kende tambe a duna un man den e ocacion aki como tambe hopi otro cu a yega di presenta caba. Tambe ta bai un danki na su Excelencia sra. Michelle Hooyboer-Winklaar y por ultimo un danki tambe na tur departamentonan cu ta resorta bou di Gobierno di Aruba manera, Directie Onderwijs, Ibisa y tambe Dienst Openbare Scholen pa nan tremendo cooperacion. Arubaanse Voetbal Bond ta masha agradeci na e tremendo cooperacion di cada stakeholders, sigur ora ta trata di e inversion por medio di cursonan cu AVB ta organisa pa amplia conocimento di cada miembro riba e material aki di futbol.


text:
Minister sin cartera
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Un Minister sin cartera ta un minister sin responsabilidadnan delinea o sea un minister cu no ta para na cabes di un cierto ministerio.
E funcion aki ta particularmente comun na paisnan goberna pa un gobierno di coalicion y pa un gabinete di minister cu poder ehecutivo. Apesar cu e minister sin cartera no ta encabesa un cierto ministerio o organo, e ta ricibi un salario di mandatario y tin derecho di voto pa cu decisionnan di e gabinete. Na algun pais e puesto di "minister sin cartera" o puestonan equivalente no ta comun. Aki ta trata di paisnan unda e poder ehecutivo no ta consisti di un coalicion di partidonan politico o unda tin un sistema di gobernacion presidential, manera Merca.
Aruba[editá | editá fuente]
- Marisol Lopez Tromp (2020-) Riba dia 25 di juli 2020, despues di un escalacion di e conflicto entre partido POR y su minister Lopez-Tromp, Conseho di Minister di Aruba ta dicidi pa kita e cartera di ministerio di Desaroyo Teritorial, Infrastructura y Medio Ambiente di e mandatario. Lopez-Tromp a retene su titulo di minister y a keda asigna cu algun tarea specifico den cuadro di mehora e proceso y re-activa economia, e asina yama "proyectonan fast track" inicia pa motivo di e crisis di COVID-19 na Aruba.[1]


text:
Oranjestad: Despues di un espera largo, cu un gran demanda di nos viaheronan nos
compania Aruba Airlines ta anunciando regreso di su vuelonan ARUBA –
CURACAO – ARUBA cuminsando entrante 23 Oktober operando 2 vuelo diario
cu exepcion di diamars y diahuebs cu lo tin vuelo nan adicional den ora nan di
merdia tambe.
Aruba Airlines lo ta operando cu un Avion tipo Q300 (DH8-300) completamente
nobo y moderno cu asiento nan di cuero y e body parti pafo lo ta full na color nan
di Aruba Airlines meskos cu e Airbus A-320.
E avion aki tin un capasidad di 50 asiento completamente clase economico unda bo
lo sinti bo mes sinta comodamente manera un pasajero den busyness class.
Pa mas informashon of reservashon entrante awe kaba por jama libremente na 583-
8300 of pasa personalmente na Cumana # 69 (ex codemsa building ) como tambe
na nos oficina na aeropuerto.
Orario di oficina na Cumana ta di dialuna pa diabierna 08:00 AM – 17:00 PM y e
oficina na aeropuerto ta habri tur dia incluiendo fin di siman di 08:00 AM – 17:00
PM.
Aruba Airlines ta gradici e comunidad pa hasi uso di nos vuelo nan y awo tambe
cu e destinashon nobo di Korsow y proximamente e isla di flamingo Bonairo.


text:
“Laga e bandera di SDGs ta nos guia pa cumpli cu e metanan pa 2030”
ORANJESTAD– Anualmente riba e fecha 25 di september ta celebra aniversario di e Metanan di Desaroyo Sostenibel, “Sustainable Development Goals” (SDGs). E aña aki na e di 6 aniversario di e metanan di desaroyo sostenibel Premier Evelyn Wever – Croes den nomber di Gobierno di Aruba a hisa e bandera di e metanan stipula pa logra na 2030 dilanti di Bestuurskantoor na unda tambe el a duna un discurso cortico enfatisando e importancia di e metanan di desaroyo sostenibel pa nos pais.
SDGs ta encera un total di 17 meta stipula como guia pa yega na e nivel di prosperidad y paz mundial. E metanan aki ta consisti di 5 pilar: E Ser Humano, Planeta, Prosperidad, Paz y Colaboracion. Pues SDGs ta forma un compas y ta duna direccion pa por yega na un comunidad y un Pais mas resiliente.
‘Pa Aruba e SDGs ta un prioridad tambe a pesar di e retonan cu nos tin como Pais chikito. Awor mas cu nunca cu mundo henter ta experenciando retonan grandi a consecuencia di e pandemia, nos ta keda mes determina pa Aruba hunto cu mundo henter, traha den bon colaboracion pa e SDGs por brinda paz, prosperidad y un planeta sano’, Prome Minister Wever – Croes a expresa.
Gobierno di Aruba ta uni su mes y ta wak e SDGs como un guia pa nos tambe por yega na un nivel eleva di prosperidad y na unda paz ta reina pa un y tur, respetando nos naturalesa. Mescos cu mundo ta celebrando e SDGs, Aruba su respuesta na e retonan nos dilanti mester ta uno di union unda cu ta invita henter comunidad, sector publico, sector academico y NGO’s pa hunto enfoca pa desaroya solucionnan inovativo y sostenibel.
Prome Minister a conclui enfatisando cu pa realisa e metanan aki exitosamente e ta rekeri esfuerso di nos tur. ‘Gobierno no por haci’e su so, Aruba mester di nos tur. Cu accionnan decisivo nos por pregresa, nos por avansa y nos por crea un futuro resiliente pa un y tur riba nos isla. Nos bienestar ta depende di bienestar di otronan.’


text:
Minister Glenbert Croes a presenta e raportahe riba e Crisisplan Social di Aruba (SCP) na Minister Wouter Koolmees.
Minister Glenbert Croes a presenta e raportahe riba e Crisisplan Social di Aruba (SCP) na Minister Wouter Koolmees.
Minister Glenbert Croes, ta pasando su rondanan di informacion y raportahe na instancia- y autoridadnan Hulandes. Gobierno di Hulanda ta un partner importante den Aruba su lucha social cu desde un principio a duna apoyo tecnico y financiero na Gobierno di Aruba pa por concretisa e crisisplan social.
Minister Wouter Koolmees kende ta e titular di Asuntonan Social y Labor, acompaña pa su director di asuntonan internacional Sr. Roel Gans, a ricibi e delegacion di Aruba consistiendo di Glenda Hernandez, director di Departamento di Asunto Social, Omaira Lares, director di Departamento di Recurso Humano, Viviana McDonald, e HR di SCP y Nuris Dabian di Arubahuis encabesa pa Minister Glenbert Croes. E delegacion a presenta un relato extenso y detaya di e crisisplan social na e mandatario Hulandes.
Den Haag, 22 di augustus 2019


text:
WILLEMSTAD – Akusashonnan di Ministerio kontra Burney ‘Nini’ Fonseca den e kaso Maximus no tin base i niun klase di sosten, motibu pa kual mester laga Nini liber. Esei su abogado Marije Vader a pidi.
Vaders ayera a presentá ku un defensa hopi amplio i hopi detayá konsistiendo di no ménos ku 93 página. E abogado a tuma mas di seis ora pa presentá su defensa. Tambe e tabatin presentashon riba Powerpoint p’asina proba wes a base di ilustrashonnan, ku su kliente mester ta liber i ku nada di lokualnan ku ta akus’é di dje, no tin un base legal.
Abogado Marije Vaders
Deklarashonnan sin base
El a mustra ku den e veredikto anterior den korte di promé instansha, e wes a basa su veredikto riba entre otro deklarashon di sierto testigunan. Sinembargo, e deklarashonnan di testigunan tabata deklarashonnan sin base. Ademas, pa e wes por a basa su veredikto riba lokual testigunan ta bisa, el a mustra ku literatura ta indiká ku pa deklarashon di un testigu tin base, mester tin ‘waarneming’ o sea puntonan ku ta sostené e deklarashon.
Esei ta hustamente lokual no tin den e deklarashon dje testigu Elvis ‘Monster’ Kuwas. E testigu aki a kambia su deklarashon na vários okashon. Ora ku a puntra e testigu si Burney Fonseca tabata huntu ku nan na kas di Pretu, el a ninga esaki. Mas aleu e testigu no kier a kontestá niun dje preguntanan ku a hasi na dje. Vaders ta kere ku teniendo kuenta ku e akusashonnan tur no tin echonan pa sostené nan, su kliente mester sali liber for di e kaso aki.
Skonde informashon
Mas aleu abogado Vaders den su defensa a mustra ku Ministerio Públiko a duna un interpretashon kompletamente robes na e SMS-nan ku tabatin entre Nini Fonseca i Jamaloodin. Banda di esei Ministerio Públiko a skonde dokumentonan den e kaso aki, ya ku ta trata di dokumentonan ku tabata na fabor di Nini Fonseca. A skonde e informashonnan di ‘zendmast’ i tambe a skonde e informashonnan riba transakshonnan finansiero di Jamaloodin.
P’e motibu ei mes den su defensa e abogado a desbaratá tur lokual Ministerio Públiko a presentá komo prueba kontra su kliente. E abogado tin fe i ta optimista ku korte di apelashon lo bini ku un sentensia ku ta na fabor di su kliente.


text:
Pronostico di tempo ta indica cu dialuna anochi, shelo lo ta parcialmente nubla y seco.
Diamars, shelo lo ta parcialmente nubla cu chens pa localmente un awasero breve, principalmente den oranan di marduga y mainta
Temperatura maximo 33 grado Celsius y temperatura minimo 27 grado Celsius.
Solo lo baha awe nochi 06:24 pm y lo sali mañan mainta 06:30 am.
Biento:
For di direccion oost- noordoost te oost- zuidoost y swak te modera; forsa 2 te 4 ( 7 te 30 km/ora, 4 te 16 nudo)
Situacion general di tempo:
Den proximo 24 ora un ola tropical situa den parti oost di Caribe lo pone humedad aumenta den atmosfera regional. Esaki lo pone mas nubia forma temporalmente for di cual por spera algo di awasero riba isla di Aruba.
Condicion di lama:
Olanan di lama lo ta for di direccion oost- zuidoost cu haltura di 3 te 4 pia.
Temperatura di superficie di lama 29 grado Celsius.
Fenomenonan special: ningun
Tempo tropical:
– Tormenta tropical Nicole tabata situa na mas of menos 670 km zuid di Bermuda y tabata moviendo nort. E sistema aki no ta un peliger pa nos region.
Registracion di temperatura (Celsius) y awasero (mm) den ultimo 24 ora:
Airport max 33 / min 27 / 0.0
Hadicurari max 31 / min 27 / 0.0
Pronostico di tempo pa proximo dianan di siman:
Parcialmente nubla cu chens pa localmente un awasero;
Biento lo ta for di oost- zuidoost y lo ta generalmente modera;
Temperatura max/ min lo ta: 33/28


text:
Kralendijk – Carol Ott i Carl Rudnick ta keda honrá komo embahador nan di Boneiru. Señora Ott ta bishitando nos isla pa binti aña konsekutivo i ta risibi medaya di oro. Señor Rudnick ku trintidos aña di bishita ta keda rekonóse ku un plaka di platino. Ambos embahador a splika e rason pa bishita Boneiru anualmente ta debí na e mundu marino, hende nan amabel i e trankilidat ku e isla ta ofrese.
Seremonia di rekónosimentu a tuma luga na Sand Dollar Condominiums den presensia di Señora Rugia Abrahams i Morelia Evertsz di TCB.


text:
Den di dos kuartal di 2021 merkansia- i servisionan di konsumidó na Boneiru tabata 0,2
porshento mas karu ku un aña anterior. Den e promé kuartal inflashon tabata -3,2 porshento. Na
Sint Eustatius e preisnan a baha ku 1,2 porshento riba base anual, siendo ku den e promé kuartal
e preisnan a baha ku 4,1 porshento. Na Saba inflashon a subi di -1,3 porshento na 1,0 porshento
den e di dos kuartal. CBS ta anunsiá esaki basá riba e índise di preis di konsumidó Hulanda
Karibense. Riba tur tres isla inflashon a oumentá kompará ku e promé kuartal di 2021. Aki ta hunga un ròl
tambe ku e efekto di e kompensashon1 pa koriente, awa i internèt ta ménos grandi kompará ku
e mes kuartal aña pasá. Gobièrnu ta suministrá e kompensashonnan akí desde mei aña pasá. E
medidanan tin influensia pues riba e preisnan tantu den e di dos kuartal di 2020 komo den e di
dos kuartal di 2021. Pa Sint Eustatius i Saba desde yanüari 2021 tin un supsidio adishonal riba
internèt na vigor di 20 USD pa kas di famia pa Sint Eustatius i 10 USD pa Saba.
Inflashon Boneiru 0,2 porshento
E oumentu di inflashon na Boneiru kompará ku e mes kuartal aña pasá ta okashoná
partikularmente pa un subida di e gastunan pa bibienda. E hürnan ta 10,2 porshento mas haltu
ku den e di dos kuartal di 2020. Esaki ta ser okashoná dor di introdukshon di e Wet maatregelen
huurwoningmarkt Caribisch Nederland2 pa Boneiru entrante promé di aprel 2021. Eventual
kompensashon pa hür sosial no ta inkorporá den kalkulashon di e índise di preis. CBS ta
konsiderá e kompensashon di hür akí komo traspaso di entrada individual.
Kompará ku un kuartal anterior e preisnan na Boneiru den e di dos kuartal di 2021 a subi
promedio ku 1,5 porshento. E hürnan a subi ku 9,8 porshento kompará ku kuartal anterior.
Preisnan di kombustibel tambe a subi. E gastunan pa transporte a oumentá ku 3,6 porshento pa
motibu di un subida di preis pa gasolin i disel. E preisnan pa remedi ku por kumpra sin resèpt a
subi ku 6,7 porshento.
E preis promedio pa alimentashon a keda bastante stabil kompará ku un kuartal anterior, ounke
e preisnan pa fruta fresku a subi ku 5,4 porshento i di bèrdura ku 2,6 porshento.
Inflashon a oumentá na Sint Eustatius
Preisnan di konsumidó na Sint Eustatius tabata den e dos kuartal di 2021, 1,2 porshento mas
abou ku un aña anterior. Den e promé kuartal di 2021 e bahada tabata 4,1 porshento.
Den di dos kuartal konsumidó mester a paga 0,9 porshento mas ku un kuartal anterior.
Transporte a bira 4,7 porshento mas karu komo ku preis di gasolin i disel a subi.
Inflashon ta subi na Saba
Na Saba den di dos kuartal di 2021 konsumidó mester a paga 1,0 porshento mas kompará ku un
aña anterior. Den e promé kuartal di 2021 inflashon ainda tabata -1,3 porshento.
Den di dos kuartal preisnan di konsumidó tabata 1,5 porshento mas haltu ku un kuartal anterior.
Transporte a bira 5,7 porshento mas karu pa motibu di subida di preis di gasolin i disel. Preis di
artíkulo pa higiena personal a subi ku 3,4 porshento kompará ku e promé kuartal di 2021.
Sifranan tentativo
E sifranan tokante e di dos kuartal di 2021 ta tentativo i lo stipulá nan definitivamente ora di
publiká tokante e di tres kuartal di 2021.


text:
Rampenbestrijdingsorganisatie (RBo) ta e organisashon na Kòrsou ku ta enkargá ku e kordinashon di un krísis òf kalamidat i alabes ta sòru pa mitiga e efektonan ku esaki por tin.
E RBo ta konsistí di 9 Emergency Support Functions (ESF) ku ta diferente organisashon ku ta traha huntu pa mitiga e efektonan ku un krísis òf kalamidat por tin.
ESF 1: Awa i energia
ESF 2: Telekomunikashon
ESF 3: Openbare Werken
ESF 4: Redding & Veiligheid (Brantwer)
ESF 5: Openbare Orde (Polis)
ESF 6: Geneeskundigezorg (Ambulans)
ESF 7: Sociale Opvang (Shèlter)
ESF 8: Komunikashon
ESF 9: Bestuurlijke Zaken


text:
Aruba Bank a habri siman bisti na Cora
Oranjestad- 02 di november 2020- Aruba Bank un biaha mas a uni cu FADA Aruba den su Red Ribbon Week miho conoci como e Siman di Bisti na Locura. Esaki ta un campaña cu a cuminsa 8 aña pasa pa conscientisa comunidad riba uso y abuso di droga y alcohol.
E siman a cuminsa e aña aki dia 26 di october y a termina dia 30 di october. Empleadonan na e branchnan di Aruba Bank a demostra nan sosten cuminsando e siman bisti na cora.Diamars tur empleado por a sigui nan soño mustrando esaki door di bisti pyama. Diaranson, nan a ‘Sox-it-up’, cu nan meanan colorido y dibertido y diahuebs, nan por a bisti na un profeshon cu nan tabata desea di chikito, y a clausura e siman cu diferente promesa nan positivo y asina sosteniendo e causa cu FADA ta para, p'e.
Cu e siman aki, cu ta uno asina importante, Aruba Bank tambe a manda e mensahe pa bisa NO na droga.


text:
Lider di fraccion Marlon Sneek:
Na 2014 Evelyn Wever Croes
A pidi Hulanda pa kita autonomia financiero di Aruba
Ta di lamenta e hecho cu gobierno den momento cu e pais ta pasando den situacionnan sumamente delicado y dificil, ta sigui troce e berdad dor di no bisa pueblo e berdad.
Lider di fraccion di AVP, sr Marlon Sneek a señala esaki den conferencia di prensa di fraccion di AVP mustrando riba diferente desaroyonan caminda Prome Minister Evelyn Wever Croes, no ta sincero ni cu pueblo y ni cu Parlamento.
"Nos ta lamenta e falta di sinceridad aki di gobierno, en particular di Prome Minister ya cu entre otro nos por mustra cu dia 28 di november di 2018, un protocol a wordo firma via di skype entre gobierno di Aruba y gobierno di Reino.
Esey ta e realidad cu ta riba mesa y cu nos ta bibando awe ya cu den e protocil aki, Prome Minister di Aruba Evelyn Wever Croes, a priminti Hulanda cu e ley di LAFT lo bay wordo pasa, simplemente lo bay cambia loke tin cu bira e normanan nobo di e gobierno aki y cu lo no bay tin problema cu esaki.
Awe nos ta na aña 2020 y e ley aki no a pasa manera cu a wordo acorda den e protocol, caminda e ley aki fraccion di MEP a haya ta bon di bay hunga 'tough guy' dor di bisa cu nan lo no bay worry cu e acuerdo gobierno di Aruba a cera cu Hulanda.
Nan a insisti cu nan tin nan propio punto di bista y pa nan e ley presenta pa gobierno di Aruba, no ta sirbi y cu nan lo bay cambia esaki.
Consecuentemente por corda cu na luna di december aña pasa, Prome Minister tabata na Hulanda caminda tabatin un KB riba mesa, pa colmo riba mesun punto di CFT aki.
Secretario di estado mr Knops a declara despues di e reunion ey cu nan a yega na un acuerdo caminda ta bay pasa e presupuesto y ta haci e cambionan manera acorda.
Awe nos ta na Juli di 2020 y nada a pasa caminda Prome Minister no a cumpli cu palabracionnan haci na december cu Hulanda pa evita un KB.
Pa tal motibo awe Hulanda no tin e confiansa mas ya cu na 2018 Prome Minister a firma un protocol y dos aña despues ainda e no por convence su parlamentarionan pa vota pa e Landsverordening Financieel Toezicht.
Pues awo Hulanda a dicidi cu nan mes lo bay haci loke Prome Minister Wever Croes a priminti di haci pero no a haci y cu esaki lo tuma luga pa medio di un Rijkswet.
Esey ta e berdad cu Evelyn tin cu bisa comunidad y no purba di bruha tera y mester corda e crta cu Prome Minister mes a manda Hulanda bisando, cu na 2015 y 2016 gobierno di Aruba, a cumpli cu e normanan stipula den e Landsverordening Financieel Toezicht.
Dor cu na 2017 tabatin eleccion, cosnan a cambia y a bin cu normanan nobo acorda entre e actual gobierno y Hulanda caminda a base di e normanan nobo ey, lo sigui dilanti.
Awe ta bin resulta cu Prome Minister no a cumpli como gobierno y awe cu bo yamda pa laga nos uni pa hunto bay atende cu e situacion cu bo gobierno a hinca e pais aden.
Ta bon pa mustra aki cu nos tabatin un Prome Minister kende a bay den welga di hamber pasobra cu Hulanda kier a mishi cu autonomia di e pais aki.
E tempo ey e actual Prome Minister Evelyn a bisa Mike Eman pa e bisti su bachi y bay Hulanda bay atende cu e asunto aki pero awe nos ta haya e medidanan, e tumamento di nos autonomia via post, ya cu Hulanda a manda documento pa VNO cu na su turno a print esakinan y a bayu duna Prome Minister den su man. Documentonan cu ta bisa Prome Ministrer cu esaki ta bay pasa cu Aruba pa motibo cu tin unh gobierno cu no por confia den dje.
Esaki ta e prome Minister cu a manda carta dia 17 di augustud di 2014, haciendo apelacion riba delegacionnan parlamentario di Corsou y Sint Maarten, pa nan no participa den un cumbre cu a wordo pidi pa fraccion di AVP.
Awe Prome Minister a bisa den un mail, manera ladron den anochi pa cada un di e miembronan di e delegacionan di Corsouo y Sint Maarten, bisando pa nan no participa na e cumbre aki pasobra cu esaki ta un locura di AVP y cu e no tin nada di haber cu autonomia.
Tur hende por corda cu Raad van State a saca su advies y a bisa bon cla cu e decision cu Rijks Ministerraad a tuma e tempo ey, no tabata un decision legitimo y tabata contra di tur principio y tur regla.
E cumbre a tuma luga tempo ey pasobra MEP no a logra di convence e parlamentarionan di Corsou y Sint Maarten, ya cu nan a mira y nan tabata sa con Hulanda ta opera.
Awor seis aña despues Evelyn Wever Croes ta haya mesun sla y pesey nos a bise na 2014 bpa ban para hunto y na 2014 Parlamento di Corsou unanimamente a sostene e mocionnan cu a sali for di e cumbre aki.
Mocionnan pa bisa Hulanda cu e mester respeta nso autonomia y Sint Maarten tambe unanimamente a sostene e mocionnan cu a manda mensahenan cla y raspa pa Hulanda pa no mishi cu nos autonomia, anto na Aruba mes e fraccion di MEP e tempo ey a vota contra di e mocionnan aki.
Anto awe mira unda bo ta sinta, awe Evelyn kier yama pa unidad, awe bo kier pa hende bin para banda di bo pero na 2014 ora cu nos a bisa cu e cos aki no tin nada di haci cu AVP pero totalmente cu Aruba, Evelyn a scoge pa bay hunga y haci politikeria.
Buscando un forma con pa score politicamente, sin pensa cu mayan bo mes tin cu bay cria e baby ey cu a nace na 2014.caminda den e carta cu bo a manda pa e delegacionnan, bo a bisa cu loke Hulanda ta haciendo, tabata bon buscando forma pa saca probecho politico y ta algo cu semper nos a lam


text:
ORANJESTAD - Diaranson mainta na Infra Gebouw, Gobierno di Aruba a firma MOU cu Bohama pa e edificio nobo pa Departamento di Aduana. Aduana ya pa hopi aña ta den diferente edificio separa for di otro y esey nunca ta contribui na un bon spirito laboral. Un separacion asina nunca ta contribui na e cooperacion manera cu lo desea of mester. Aduana awo lo haya un edificio nobo na Barcadera caminda cu lo ta funciona tambe como punto central. Un edificio moderno cu ta cumpli cu tur exigencia y cu lo trece sigur un miho ambiente di trabou na Departamento di Aduana. Mes momento ta soluciona un problema hopi grandi cu tin na playa cu e edificio actual di Aduana cu ta decai y bashi y no ta hayando atencion. Prome Minister Evelyn Wever-Croes tawata presente y na Infra Gebouw y prome cu a firma e MOU hunto cu Director di Bohama, señor Sander Leijenaar, a gradici tur esnan envolvi cu a ta haci e proyecto aki un realidad.
ORANJESTAD - Segun resumen di awe 11 persona a recupera y un total di 19 caso nobo di COVID-19 a keda registra di cual 2 ta no- residente. E cifranan aki ta representa un 'Positivity rate' bou di nos residentenan di 10%. E cantidad di casonan activo di COVID-19 pa awe ta 160 y cantidad di fayecidonan relaciona cu COVID-19 ta na 170. Datos ta ilustra casonan nobo di COVID cu un average semanal di 12 caso pa dia y un averahe di 'positivity rate' semanal di 8% pa dia.
ORANJESTAD - Lag'e Sosode ta un cancion cu un mensahe hopi positivo. E inspiracion a sali for di frustracion di bida, ora cu nos ta sinti cu tur cos ta bai robes y cu nada no ta na nos favor. Hopi ta perde motivacion y ta laga e negativismo podera di nos pensamentonan y esey ta horta nos paz mental. Manera e titulo mes ta bisa, nos tin cu "Lag'e Sosode" (bida), no preocupa demaciado y forza pa ta den control di tur cos tur ora. Confia cu bo plan perfecto ya ta scirbi y cu nunca esaki no ta exclui sacrificio. Hopi biaha nos tin cu pasa den cosnan menos agradabel pa nos sinja di nan y asina bira mihor ser humanonan.
ORANJESTAD – E vice presidente di Contraloria General di Aruba (conoci tambe como Algemeen Rekenkamer Aruba ‘ARA’) sr Frederick Nuboer a entrega su retiro na gobernador. Segun un comunicado di e propio instituto un dia despues, e motibo ta pasobra ‘den cuadro di bon gobernacion, funcionamento di Contraloria General como instituto mester keda garantisa’. Apenas un dia prome, fraccion di partido MEP den Parlamento a pidi pa ‘su cabez’ den un carta manda na prome minister Evelyn Wever, basa riba un incidente cu a tuma lugar den fin di siman. Aki sr Nuboer lo a keda deteni a base di ‘buracheria’ den publico. Lider di fraccion di e partido Shailiny Lee den un carta pa e prome mandatario a pidi e mandatario pa ‘tuma pasonan necesario pa garantisa cu integridad y bon nomber di nos Contraloria General keda na halto’. Aki tambe e parlamentario ta referi na e incidente cu a tuma lugar y cu a keda cubri pa medionan di comunicacion.
ORANJESTAD - Dialuna atardi a tuma luga e caminata pa inicia e campana di conscientisacion en conexion cu Dia Nacional contra Traficacion di Hende ‘Habri bo wowo’ cu a cuminsa for di Djispie’s place pa Plaza Daniel Leo. Prome Minister Señora Evelyn Wever-Croes y Minister di Husticia Rocco Tjon, na final di e discurso a duna nan remarke cortico enfatisando cu trafico y contrabando di persona tin consecuencianan grave.
ORANJESTAD – Fuera di Aruba, ta resulta cu e instituto financiero CIBC FirstCaribbean International Bank Limited a bende parti di nan propiedadnan na 4 otro isla tambe. Ta trata di St. Vincent, Grenada, Dominica y St. Kitts to. Tabata recientemente cu den forma di sorpresa pa hopi, Aruba Bank a anuncia cu nan ta tuma gran parti di e propiedad di First Caribbean over. Pero, awor ta resulta cu ta un strategia di e banco Caribense, pa ‘simplifica y expande nan eficiencia y enfoca riba cierto mercadonan so’. E banconan cu a tuma e operacion over riba e otro islanan ta e.o. The Bank of St. Vincent and the Grenadines Ltd., Grenada Co-Operative Bank Limited, National Bank of Dominica Ltd., y St. Kitts Nevis Anguilla National Bank Ltd. Mescos cu esun di Aruba, e benta ta pendiente aprobacion di Banco Central e respectivo islanan.


text:
Ortografia di Papiamento
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Ortografia di Papiamento ta referi na e ortografia uza na Aruba cu ta basa riba e principio etimologico. Mientras Papiamento ta e idioma crioyo di Aruba, Corsou y Boneiro e ultimo dos islanan ta uza principalmente un ortografia segun e principio fonologico.
E diferencia basico entre e dos principio aki ta cu e sistema fonologico ta skirbi palabra uzando un signo pa cada zonido, mientras esun etimologico ta skirbi palabra segun su origen. Ehempel ta e palabra fia di Ingles job (ortografia Ingles):
- job (segun ortografia di Papiamento)
- djòp (segun ortografia di Papiamentu).
Historia
Durante aña 1976 Gobierno di Aruba a aproba e ortografia di Aruba, cu a drenta na vigor na aña 1977.[1]
Na aña 1992 Minister di Bienestar General a nombra un comision cu e meta pa reformula, elabora y amplia e ortografia oficial. Cu otro palabra pa haci e reglanan mas cla, mas comprendibel y facil pa aplica. Sinembargo nunca a logra oficialisa e version amplia y adapta di ortografia.
Departamento di Enseñansa a bolbe inventarisa tur comentario y recomendacion di diferente instancia den comunidad na final di aña 2006 y durante 2007. Despues cu a analisa y adapta e ortografia amplia a presenta na Minister di Enseñansa "Ortografia di Papiamento- version juni 2007" cu e peticion pa inicia e proceso di legislacion. Na juli 2007 Parlamento a expresa su sentimento positivo pa cuminsa uza e ortografia aki en espera di su legislacion.
Reglanan
E reglanan cu ta sigui ta un resumen simpel di e reglanan describi den "Ortografia di Aruba - version 2009".
Dia y luna
No ta skirbi nomber di dia ni luna cu letter grandi. Solamente na cuminsamento di frase ta skirbi nan cu letter grandi.
Entre e fecha y e luna mester bin preposicion 'di'. Ehempel: 22 di september 2009
Letter c pa zonido [k]
Nos ta pone dilanti di e vocalnan a, o y u cu e letter c pa representa e zonido [k]
- a= cas - caminda - caha
- o= cos - coy - kico
- u= cura - cunucu - cacalaca
Tambe dilanti e consonantenan l, n, r y t ta skirbi letter c pa duna e zonido [k]
Ehempel: tecnica - cla - conecta
Nota: nos ta skirbi klapchi cu "k", ta bini di klap (Hulandes), dus klapchi
Ta skirbi e y i semper cu letter k pa representa e zonido [k]
- e= kens - keiro - kere
- i= kier - kishiki - kilo
Letter s pa zonido [s]
Nos ta pone dilanti di e vocalnan a, o y u cu e letter s pa representa e zonido [s]
- a= saya - sucu
- o= solo - soda
- u= sucu - supla
Tin palabra cu ta skirbi cu 'sc' pa zonido [s]
Ehempel: adolescente, discipel, escena, piscina
Letter c pa zonido [s]
Ta skirbi ce y ci na final di verbo: crece, merece, conoce, gradici, haci, traduci. Ta mantene 'c' den derivacion: merecidamente, haciendo.
Ta skirbi 'c' dilanti di ia of io den e ultimo silaba: caricia, cancion, social, distancia. Tambe tur derivacion: socialisacion
Tin palabra caminda ta skirbi letter c pa representa zonido [s]. Ehempel: centro, cedula, ciego, docente, placer, ricibi
Uzo di -cion, -sion y -xion na final
- Ta skirbi "cion" pa silaba final [shon]: educacion, posicion, mantencion.
- Ta skirbi "sion" pa silaba final [shon]: admision, decision, expresion.
- Ta skirbi "xion" pa silaba final [shon]: conexion, crucifixion, reflexion.
Digrafo
Tin 4 digrafo den Papiamento, tin digrafo memey di un palabra tambe.
- ch= choller - cacho - prikichi
- sh= shon - pushi - cushina
- zj= sanzjen - zjeito - zjilet
- dj= djaca - djente - indjan
Diptongo y triptongo
Ta dos zonido tras di otro cu ta no ta separabel, por ehempel:
- yen - antiguo - rabia - leu
Ora tin tres zonido tras di otro cu no ta separabel, por ehempel:
- bieu - buey - cueyo
Nos ta skirbi ay, ey, oy, uy na final di palabra, por ehempel:
- ay= cay - bay - caray - gay (homber)
- ey= aworey - p'esey - t'ey - bedey - batrey
- oy= coy - morocoy - haudoy - gogoy
- uy= huy - puy - cuy - spruy
Contraccion y apostrof
Contraccion ta nifica: pega pa palabra na otro na momento cu zonido cay afo. Ta uza apostrof unda zonido a cay afo. Ehempel:
- Ta asina - t'asina
- No ta berdad - N' ta berdad
- Boter di awa - Botr'i awa
- E ta aki - E t'aki
Tuma nota cu ta laga espacio solamente den caso di negacion: no: mi n' sa.
Uza incorecto di apostrof ta por ehempel:
dal'e dos'or. Aki zonido no a cay afo.
Den algun caso e forma los no ta usual. E ta skirbi e forma contrai cu apostrof.
- Mi a cumpra e buki => Mi a cumpra e (no ta zona bon) => Mi a cumpr'e
- Conta Buchi e storia => Conta e e storia (no ta zona bon) => Cont'e e storia.
Ta skirbi semper cu apostrof: cuant'or, cuat'or, cinc'or, shet'or, och'or, cambi'e
Numeral
Numeral di 11 te 99 ta skirbi hunto:
- 26= bintiseis
- 32= trintidos
- 49= cuarentinuebe
Numeral riba 100 ta skirbi separa, menos e partinan di 11 - 99:
- 3.247= tres mil dos shen y cuarentishete/ tres mil dos shent'y cuarentishete of tres mil dos shento y cuarentishete/ tres mil dos cien y cuarentishete.
- 240= dos shen y cuarenta/ dos cien y cuarenta/ dos shento y cuarenta/ dos shent'y cuarenta
Mag di skirbi cien, shen, shento, shent'y (Ortografia - version april 2009)
Adoptacion y adaptacion
- adopta: tum'e letterlijk over, skirbi segun e idioma di origen.
- adapta: fia e y cambi'e segun e reglanan di Papiamento.
En general nos ta adapta palabra cu ta bini di Spaño y ta skirbi e segun ortografia di Papiamento. Tin palabra cu a wordo adopta, ehempel: a la parilla, quesillo, quehaceres, cumpleaños etc.
Mag di skirbi sustantivo cu na Spaño ta skirbi eza of esa, ehempel: alabansa/alabanza, enseñanza/enseñansa etc. Excepcion: andansa, lansa
Tin palabra cu mag di skirbi cu letter z na final pa e zonido [s], ehempel: feliz, luz, paz, cruz etc.
Ta adopta palabra cu ta bin di Hulandes, Ingles y Frances, si no tin cambio den pronuncacion, ehempel: appel, belasting, bezig. Palabra cu ta bin di Ingles ta skirbi segun e ultimo edicion di diccionario Merriam-Webster, ehempel: catch, computer, screen. Palabra cu ta bin di Frances ta skirbi segun e reglanan ortografico di Hulandes vigente, ehempel cheque, chreche, enquete.
Si ta bin cambio den zonido, cu a bin acerca of a cambia anto ta cambi'e. Ehempel: boek-buki, kopje- copi etc.
Palabra cu ta bin di otro idioma ta skirbi letterlijk over, ehempel: spaghetti, status quo, razzia. Excepcion: bancarota. Sustantivo cu ta bin di Aleman ta skirbi cu letter chikito. Abreviacion di palabara Latin ta skirbi segun e ortografia Hulandes vigente, ehempel: PS, NB, L.S.
Palabra fia
Un idioma tin diferente manera pa traha palabra nobo. Asina un idioma por compone, deriva y fia palabra. Tur idioma ta fia di otro. Asina Papiamento tambe a y ta fia di Spaño, Hulandes, Ingles, Portugues, Frances y di algun lenga Africano manera Bantu y Kwa y algun lenga Arawak manera Taino y Caquetio. Aki tin algun ehempel.
Mira tambe
- Comision di Ortografia
- Ortografia di papiamentu (Boneiro y Corsou)
Enlace externo
- Papiamento.aw website oficial
- Ortografia di Papiamento (PDF) Version 2009
- Vocabulario di Papiamento (PDF) Version 2009
- Gramatica di Papiamento (PDF) Version 2008
- Landsverordening van 12 november 2018 houdende regels met betrekking tot de schrijfwijze van het Papiamento (Landsverordening schrijfwijze Papiamento)
Lista di fuente
- ↑ "Nos Idioma: Papiamento" (in pap). Nos Simbolonan Nacional: Union, Identidad y Libertad. Gobierno di Aruba. 2019. p. 17. https://archive.org/details/BNA-DIG-GOBIERNO-GABINETEWEVERCROES-2019-HIMNO-BANDERA/page/n16.


text:
Diabierna un tiki despues di 12:00 am tabata tin un pelea formal na Saloon Bar Aruba den area di Palm Beach. E pelea a bay fo’i man cu hasta tabata tin tiramento di varios boter riba hende. Esey a pone cu esunnan den bisindario a cuminsa core pa trata di evita c’un of mas bolter dal nan.
Na momento cu polis a presenta, esunnan cu tabata envolvi den e pela y tiramento di botter a bando sitio. E agentenan a keda un rato den e area pa mira si por a topa cu e bringadonan. A drenta un yamada cu na eerste hulp a presenta un persona herida y esey a bin door di un pelea.
Di biaha e agentenan a presenta na eerste hulp. Nan a papia cu algun persona dje grupo, unda a haya mas informacion di e pelea aki. Si e persona aki tabata envolvi den e pelea of tabata simplemente eybanda, no ta conoci.


text:
IF WE BUILD IT THEY WILL COME!!
Hopi ta puntra y te hasta ta cuestiona UPP su campaña, pasobra UPP ta poniendo enfasis riba un desaroyo economico, cultural y deportivo pa San Nicolas. UPP semper a hiba un campaña dedica na desaroyo di henter Aruba, pasobra nos tur ta conta. Sinembargo historia a mustra cu den mayoria di caso ta priminti un hala di cos pa San Nicolas durante campaña cu nunca ta materialisa. E unico proyectonan cu den e ultimo decada a waak luz di dia ta ImSan y e oficina di SVB na San Nicolas. Proyectonan cu a inicia door di un di e fundadornan di UPP esta Booshi Wever.
Pakico enfasis riba San Nicolas? E contesta ta conoci. San Nicolas ta e parti di Aruba cu mas problema di siguridad, poco oportunidad pa trabou, un probresa creciente y por ultimo un ciudad bandona cu casnan den mal condicion. Pues no por tin duda cu e situacion di de facto henter pariba di brug ta un poco mas malo cu henter Aruba. E "verpaupering" ta visibel, y esey ta haci dolor.
UPP a compromete su mes na prome lugar di mara man di e politico pa garantisa bon goberancion y na di dos lugar yega na un compromiso real pa desaroyo di San Nicolas. E pueblo di San Nicolas tabata tin sed y cada bes tabata haya un boter di awa pero BASHI. Humildad y orguyo di e pueblo di San Nicolas a haci cu nunca a reclama y tabata keda carga speransa cu un dia lo e boter lo wordo yena cu awa. Wel UPP a bisa no mas boter bashi. San Nicolas kier stop di tin sed.
UPP ta propone un plan concreto pa San Nicolas: IF WE BUILD IT THEY WILL COME! Un plan cu ta encera reapertura di un State of the Art Refinery. ImSan completamente desaroya como un hospital. Promove San Nicolas como Centro di Gobernacion. Mas polis pa grantisa siguridad, Comberti Carnival Village den un Centro pa famia, arte y deporte. Renoba Palo Marga y asina haci tambe un atraccion internacional cu lo promove Aruba na su vez. Pa garantisa cu e comprimiso cu UPP ta haci cu su pueblo no ta promesanan fofo, UPP lo percura pa un Minister encarga pa cumpli cu desaroyo di San Nicolas di berdad. UPP tin e receta pa kita e sed na progreso di San Nicolas y nos a pon’e den un plan strategico cu ta ser yama: REBOOT SANNICOLAS 2.0.


text:
Cada benta di BigMac ta bay na donacion
ORANJESTAD, Aruba: Diabierna dia 20 di October, McDonald’s lo tin nan Great Day 2017 cu meta pa recauda fondo pa Centro Man Na Obra. E benta di BigMac di e dia aki lo bay como donacion p’e Centro pa asina yuda promove entrenamento di trabou y integracion den e comunidad di e personanan desde 16 aña. E dia aki lo haya e BigMac pa 12.50 florin of pa 7.50 florin.
E fondonan genera e dia aki di e benta di BigMac lo ta un donacion na e Centro Man Na Obra. E participantenan di e Centro lo ricibi entrenamento di trabou pa nan prepara pa traha den e mercado laboral; unda nan por haci trabounan facil den un ambiente protegi. E participantenan lo traha den gruponan di carpinteria, obhetonan di klei, obhetonan decora cu klei, traha bela, laba auto, laba boter, traha den hardin y strica paña. Apart di e entrenamento tecnico, nan lo ta dedicando na desaroya nan habilidad social. Tambe e meta ta pa den futuro tin e hendenan di Centro Man Na Obra traha den McDonald’s pa asina pueblo por mira con McDonald’s ta contribui den e parti social.
Operations Supervisor di McDonald’s Aruba, Sulina Vrolijk a indica cu “Great Day ta e campaña pa recauda fondo mas grandi di McDonald’s y asina aki nan por duna bek na comunidad di Aruba. Tur aña tin entusiasmo pa e campaña aki, pasobra nos ta orguyoso di e Great Day y no solamente pasobra nos clientenan ta compromete nan mes pa sostene un necesidad grandi pero tambe nos compania den su totalidad ta yuda conscientisa y ta desplega solidaridad”.
Diabierna awo, 20 di October, comunidad di Aruba por demostra su apoyo cu Centro Man Na Obra na momento di bishita e 3 restaurantnan di McDonald’s ora di haci pedido di un BigMac. McDonald’s tambe lo ta ofreciendo su programa pa negoshinan, unda cu companianan por cumpra “coupon” di BigMac den prebenta. E couponnan ta disponibel na McDonald’s y na Centro Man Na Obra.
Great Day ta un evento global cu ta genera anualmente miyones den e restaurantnan di McDonald’s rond mundo door di obranan di caridad local. Pa contribui cu e programa corporativo di Great Day, por tuma contacto cu Centro Man Na Obra na telefon 522-7859 of manda un e-mail na man.na.obra@svga.aw. E entretenimento di e dia lo bay tin DJ na tur 3 localidad di 6:00-8:00 PM.
Tocante Arcos Dorados Arcos Dorados ta e frankicia mas grandi di McDonald’s rond mundo den terminonan di benta den tur e sistema y den cantidad di restaurantnan. E compania ta e cadena di restaurantnan di fast food (“QSR”) mas grandi na Latino America y Caribe. Tin e derecho exclusivo di posee, opera y otorga frankicianan di restaurantnan McDonald’s den 20 pais y teritorionan di Latino America y Caribe, incluyendo Argentina, Aruba, Brasil, Chile, Colombia, Costa Rica, Corsou, Ecuador, Guyana Frances, Guadaloupe, Martinique, Mexico, Panama, Peru, Puerto Rico, St. Croix, St. Thomas, Trinidad y Tobago, Uruguay y Venezuela. E compania ta opera mas di 2100 restaurant McDonald’s cu mas di 90.000 empleado y ta conoci como un di e miho empresanan pa traha den Latino America y Caribe. Arcos Dorados ta cotisa den e Bolsa di Balor di New York (NYSE: ARCO). Pa mas informacion riba e compania, por fabor bishita e seccion di inversionistanan di nos website: www.arcosdorados.com/ir.


text:
Un di e metanan principal di Fundacion Salud Mental Aruba Respaldo (FSMA Respaldo) ta pa ofrece cuido di salud mental di calidad y moderno na su clientenan. En conexion cu esaki, recientemente a introduci e uzo di e programa Medicore EPD di Tenzinger den e organisacion. Sigur un paso importante pa e organisacion cu beneficionan pa e cuido di salud mental di nos comunidad.
Desde aña pasa Respaldo a cuminsa cu e proceso pa busca un programa unda por registra informacion di clientenan den un forma facil y sigur. Aki ta unda despues di un proceso di evaluacion y prueba a scohe pa e programa Medicore EPD di Tenzinger. E programa aki ta un registro electronico di pashent cu lo duna sosten y optimalisa e proceso di cuido di salud mental. Pues, e ta brinda profesionalnan di cuido di salud mental e oportunidad pa registra tur informacion medico di un cliente den un programa sigur y facil pa traha cu n’e unda cu nan por duna servicio di aun mas calidad y eficiente na e clientenan.
FSMA Respaldo ta gradici y felicita tur empleado, specialmente e Project Team, cu a forma parti di e proceso di introduccion di e programa Medicore EPD den e organisacion. Hunto nos ta sigui respalda salud mental na Aruba.


text:
Pronóstiko di tempu pa Kòrsou i bisindario bálido te djabièrnè mainta 06:00 o.l, 3 di yanüari 2020.
Pronóstiko
Pronóstiko di tempu pa Kòrsou i bisindario bálido te djabièrnè mainta 06:00 o.l, 3 di yanüari 2020.
Kompilá: djaweps 2 di yanüari 2020, 05:00 o.l. (09:00 UTC).
Tempu: Por lo general tiki nublá i seku.
Temperatura máksimo lo alkansá 31°C i temperatura mínimo di 25°C.
Solo ta sali 06:57 i ta baha 18:22 o.l.
Bientu: Direkshon prinsipalmente ost i moderá; forsa 3 te 4 (12 te 30 km/ora, 7 te 16 nudo). Den dia, de bes en kuando basta fuerte den ráfaga; forsa 5 (31 te 39 km/ora, 17 te 21 nudo).
Situashon general: No ta antisipá kambio signifikante den nos tempu i bientu lo supla for di ost i generalmente moderá. No opstante esaki, aserkando e siguiente fin di siman e chèns ta bira un tiki mas grandi pa awa kai un bes mas.
Kondishon di laman: Trankil te moderá ku altura di olanan entre 0.5 i 1.5 meter (2 te 4 pia).
Fenómeno spesial: Ningun.
Perspektiva te djasabra mainta: Parsialmente nubla i ku chèns pa un awaseru.
Meteorólogo: Figueroa


text:
Rito i kustumbernan relashoná ku morto den tempu di katibu
Seri di Herensia Kultural
Ounke tin masha poko dokumentashon di kon nos desendientenan di Afrika ku a yega akibanda komo katibu tabata eksperensha morto i tur loke ta asosiá ku esaki, tog por haña un bon idea di esaki si konsulta trabounan investigativo di entre otro Pader Paul Brenneker , dòktòr Harry Hoetink i Ellis Juliana pa loke ta e islanan antiano, pero tambe trabounan di entre otro e investigado norteamerikano, Gordon Lewis, kende a dokumentá e aspekto aki despues di a investigá bida di katibunan na plantashonnan grandi di entre otro North Carolina, Merka. Banda di esei, mitologia di kreashon i bida di kasi tur e kulturanan afrikano for di kua hendenan a yega aki banda komo katibu ta duna un indikashon irefutabel ku pa e afrikano, morto no ta fin di bida. Al kontrario. Morto ta nada otro komo un “akshon” di bida ku ta kombertí un forma di bida den un otro. Pues, morto no ta motibu di tristesa. Morto ta kos di selebrá.
Sinembargo, sklabitut a nifiká pa e katibu un kambio drástiko den e manera ku e ta mira bida i tambe morto. E horornan di bida den koutiverio i trabou forsa, kombina ku e prohibishon total pa e afrikano práktika su kreenshanan, a pone ku morto a bira pa e afrikano mas bien un “eskapada” en bes di un motibu di selebrashon.
Suisidio
Si den mayoria kultura di paisnan afrikano bou di desierto Sahara, suisidio tabata tabú, por mira ku horornan di sklabitut a pone e afrikano kambia su pensamentunan tokante kitamentu di su propio bida di un forma radikal. Tin vários reportahe di biahanan pa kue katibu na Afrika skibi dor di skribientenan bord’i e barkunan aki ta deskribí intentonan masivo di suisidio bou di afrikanonan ku nan a kaptura. Esaki tantu na tera komo na momentu di krusa oséano Atlántiko. Miles di katibu a mira suisidio komo e úniko forma pa skapa di e miseria i horor di bida komo katibu. Wèlga di hamber, horkamentu, venenamentu i tiramentu di kurpa for di barku riba laman ganchu tabata entre e formanan ku afrikanonan kaptura tabata pone un fin na nan bida. Tabata dera esnan ku a kita nan propio bida dor di bebe venenu of di otro forma durante nan estadia den un depósito di katibu, sin ningun rito religioso of spiritual. Tabata tira e kurpanan na laman ganchu òf tabata dera den grafnan komun, sin ningun markashon ku ei tin hende dera
Direkshon ost
Tantu Gordon Lewis, den su deskripshon di ritonan di entiero na plantashonnan na North Carolina, komo dòkter Johan Hartog, Pater Brenneker i Elis Juliana ta koinsidi den nan trabounan investigativo ku ora un katibu muri na un plantashon, den mayoria kaso e doño di plantashi tabata duna permit pa esnan yega di esun ku a fayesé, hib’é dera na sitio alehá for di e plantashon. Ounke mayoria doño di plantashon tabatin nan luga konsakra pa dera miembronan di famia òf otronan yega na e famia, tog tabata ekstriktamente prohibi pa dera katibu den mesun sementerio òf sitio ku doñonan di plantashi. Pater Brenneker ta menshoná den su buki “Curacaoensia” ku ora un katibu muri, esnan yegá n’e ta karg’é bou di kanto i hibe na un sitio alehá for di e plantashi. Einan tabata tuma lugá algun ritual i tabata hinka e kurpa den un buraku ku a koba den tera i bou di kanto i toka di tambú tabata efektuá e ritonan funeral korespondiente na e kultura i kreensha di e katibu ku a muri. Gordon Lewis ta hasi menshon di e echo ku tabata un kustumber pa dera katibunan di e kultura Mande ku nan kabes den direkshon ost. Esaki por tin di haber ku e echo ku e kultura aki, ya for di siglo 15 a bini den kontakto ku e religion Islamita, ku manera ta konosí ta preskribí pa dera su kreyentenan ku nan kabes mustrando den direkshon ost, o sea den direkshon di e siudat santu, Mekka.
Palu di Sia
Pater Brenneker ta hasi menshon di e echo ku tabata un kustumber serka katibunan di Kòrsou, pa riba e graf den tera di nan di nan difuntunan, planta un brasa di Palu di Sia. Tabata usa Palu di Sia pasobra ta konosí ku hinkando un brasa di e palu aki den tera, e ta krese i bira un palu grandi ku ta duna masha hopi sombra. Esaki ta korespondé na e konsepto spiritual pan-afrikano, ku morto ta kontinuashon di bida. E Palu di Sia, kresiendo i dunando sombra despues, ta simbolisá e eternidat di alma di e defuntu. Ta remarkabel e kantidat grandi di Palu di Sia na dos sitio na Kòrsou unda tabata konosí ku tabatin depósito di katibu, Negro Pont (unda awe Emmastad ta situa) i Sòrsaka. Otro kustumber ku tambe Gordon Lewis a topa tabata esun di dera katibunan ku muri ku kosnan di laman, manera piedra, koral i kokolishi. Segun Lewis, tabata prinsipalmente katibunan prosedente di e region di kosta di Angola ku tabata práktika e kustumber aki. Komo splikashon nan tabata bisa, “di laman nos a bini, di laman nos ta bai”. Ku esaki referiendo na e echo ku nan a yega nan destinashon via laman i lo bai nan destinashon final, esta e mundu invisibel ideal ku kongolesnan tabata yama Mpemba Kongo, tambe travesando laman.
Fuente
Curacaoensia, Pader Paul Brenneker, 1961
Het patroon van de oude Curacaose Samenleving, Dr. Harrie Hoetink, 1987
Slave burial rites and customs in North Carolina Plantations, Gordon K. Lewis
Teksto: Bob Harms Portret: NAAM


text:
KRALENDIJK – S.V. Estrellas di Nort Saliña Kategoria U11, ta preparando pa hunga torneo di futbòl internashonal na Hulanda.
E invitashon ta pa hunga un torneo di futbòl hubenil internashonal na Hulanda otro aña, invitashon ku a bini di sr. Leo Vuik di e organisashon organisadó.
S.V. Estrellas U11 ta invitá na e torneo internashonal di djabièrnè 28 pa djadumingu 30 di mei 2021. E torneo aki ta tuma lugá na 4 klup ku ta SV Ommoord, SVS VVOR, VV Capelle di Capelle na den IJssel i Rotterdam Hulanda. E torneo aki ta konta ku partisipashon di alrededor di 170 tim for di 10 diferente pais ku mas o menos 2500 hungadó di 7 t/k 16 aña. Tur e timnan bishitante di e otro paisnan mester ta presente dia 28 di mei 2021 na Hulanda.
Djabièrnè 28 mei 2021 tin e apèrtura ofisial di e torneo na SV Ommoord.
For di 6or atardi e spòrtpark lo ta habrí ku atraskshonnan di e deporte futbòl. Pa mitar di ocho tin e seremonia di e apertura ofisial di e torneo.
Despues di e seremonia ofisial SV Ommoord ku ta bishitante, lo hunga ku un di su timnan kontra un di e timnan di un di e paisnan estranhero pa duna inisio ofisial na e torneo.
E organisashon organisadó di e torneo aki ta “Organisatie Dutch Soccer Youth Cup / Dutch Soccer Tournaments”.
Riba potrèt e tim di s.v. Estrellas U11 ku ta den preparashon pa realisá e biahe otro aña pa Hulanda i kompetí den e torneo internashonal di futbòl aya na Hulanda.
Nos ta deseá tantu dirigentenan komo tambe e hungadónan tur klase di éksito ku e preparashonnan pa realisashon di e biahe aki.


text:
Geplaatst op 05 April 2017 dor di Ministerio Hustisia
Servisio di Atmishon ta informá ku den kuadro pa mehorá e kalidat di servisio i pa fasilita e proseso di pago di e deposito, entrante 1 di aprel 2017 por download e formulario pa bai paga e deposito for di e página wèp di Servisio di Atmishon (www.gobiernu.cw).
Personanan pa kual nan promé petishon pa un pèrmit di estadia a keda aprobá, mester paga gobièrnu e asina yamá deposito. E deposito ta fungi komo un garantia mínimo ku gobièrnu no mester kubri e gastunan envolví pa retorná un persona na su pais di origen.
Na e momentunan aki ora ku un persona risibí e desishon riba su petishon pa un promé pèrmit ku a keda otorgá, e mester akudí na Servisio di Atmishon pa risibí un voucher. Ku e voucher e persona mester akudí na ofisina di Impuesto pa hasi pago di e deposito. Entrante 1 di aprel 2017 no mester akudí mas na Servisio di Atmishon pa risibí e voucher. E persona ku risibí un desishon positivo riba su petishon mes por download e formulario pa e pago for di e página wèp di Servisio di Atmishon. Esaki mester keda yená dor di e persona pa e por hasi su pago di deposito na ofisina di Impuesto. Ta bon pa tene na kuenta ku no tin un base hurídiko pa duna sèn bèk ora un pago keda hasí siendo e desishon ta negativo.
Si un persona tuma e desishon pa no sigui biba na Kòrsou, e por hasi e petishon pa risibí e montante pagá na deposito bèk. E proseso pa esaki si a keda meskos.
Pa mas informashon por tuma kontakto ku Servisio di Atmishon na telefòn 733-2000 òf por manda un email na info@immigrationcur.org.


text:
Rijswijk-Oranjestad – Minister di Turismo y Cultura sr. Otmar Oduber den su discurso pa bisa cu e di 37 edicion di Arubadag ta un bon momento pa mira bek ariba e importancia di 18 di maart pa e celebracion di nos dia nacional. Segun e mandatario 18 di maart ta un dia importante pa tur Arubiano. ‘Un di e caracternan mas importante di e Arubiano ta cu e amor pa su isla ta incondicional y cu e no conoce frontera. Nos himno y bandera no unicamente ta simbolonan, pero nan ta forma e basis di nos cultura. Nan ta inspira nos na tur momento, bou tur circumstancia y ariba tur tereno pa nos por eccelera, E fecha di 18 di maart tambe ta simbolo di nos autonomia y cu nos por para ariba nos mesun pia den Reino. Ariba e dia aki nos ta recorda e lucha largo di hopi generacionnan pa nos Status Aparte asina anhela. Nos no por lubida tur e trabao y sacrificionan di e lidernan di e tempo ey y nos antepasadonan,’ asina e mandatario a bisa.
Sr. Oduber a bisa cu e Status Aparte di Aruba ta encera mas cu unicamente un relacion estatal den Reino. ‘Nos Status Aparte ta e resultado di un deseo grandi y hancra den un nacion pa dicidi ariba su mesun destino. Ta nos tarea y nos obligacion pa segura cu e logronan di nos Status Aparte yega na e generacion di awor. Den cuadro di esaki mester rindi honor na cuater lidernan politico di Aruba y nan rol den e lucha cu a culmina den e Status Aparte pa Aruba ariba prome di januari 1986. Esakinan ta Henny Eman, Shon A Eman, Juancho Irausquin y Betico Croes. Danki na nan vision, curashi, motivacion y nan inspiracion como lider cu awe nos por celebra Arubadag. Tambe danki na e Status Aparte cu Aruba na e momento aki ta un di e paisnan mas prospero den e hemisfera occidental.’
‘Desde e segundo mitar di anjanan ochenta di e siglo pasa, turismo a bira e pilar economico mas grandi di Aruba. Den e luz di e nesesidad pa trece diversificacion economico, Gobierno di Aruba den e proximo anjanan lo duna atencion special na e desaroyo di Aruba como Gateway entre Europa y e mercadonan creciente den America Latina. Cu esaki lo pone e basis pa actividadnan economico nobo na unda lo contrentra principalmente ariba conocemente, sciencia, technologia y e imagen di Aruba como isla duradero. Nos posicion strategico, infrastructura, stabilidad politico, un clima di inversion hopi ventahoso, e network regional atrabes di cooperacion cu embahadanan, un poblacion multi lengual y e experencia cu e custumbernan di e paisnan den e region ta haci di nos un partner di negoshi interesante pa inversionistanan Hulandes, Europeo y Latino Americano. Gobierno lo sigi traha ariba e actividadnan economico aki durante di e periodo 2013 pa 2017, loke ta crea mas trabao ariba nivelnan halto pa e Arubiano y sigur e Arubiano cu ta biba na Hulanda,’ segun minister Otmar Oduber.
E mandatario a termina na desea tur presente un bunita celebracion di nos dia akin a Hulanda.


text:
Parke Acuatico Arawa na Moko a entretene e famia extendi di La Cabana Beach Resort & Casino pa un Dia di Famia spectacular. Asociadonan y nan miembronan di famia di tur edad a disfruta di landamento, wega y e slipnan di awa, refrescando nan mes den e awanan frieu pa asina haya un tiki alivio di e temperaturanan halto riba nos isla. Parke Acuatico Arawa, situa na Moko, ta inclui un bunita piscina di forma liber, un formacion di piedra y masha hopi sombra, cu stulnan di lounge y cabana cu tabata habri pa e uso exclusivo di e resort y e empleadonan cu den nan turno no a perde un momento pa bula den e piscina di awa refrescante. E asociadonan di La Cabana Beach Resort & Casino a disfruta di un dia spectacular, specialmente e muchanan, kendenan na e momentonan aki ta disfrutando di nan vakantie di zomer, pasando momentonan dushi hunto cu nan mayornan cu a disfruta di nan dia liber. Aki por mira, organisa pa e Comision Social, e Departamento di Actividad y e Departamento di Recursonan Humano, un dia yena cu harimento y alegria na Parke Acuatico Arawa.
International School of Aruba tin su Open Dag
April 8, 2016 0
Ramfis Kolfin a revelá kon kada un di nos por kana riba awa
July 1, 2015 0


text:
Cuerpo Policial ta avisa comunidad cu desde diamars 8 juni lo kita tur borchi cu tin poni sin permiso di DIP riba caminda publico. E aviso aki ta conta pa e caminda grandi di aeropuerto bin abao. E proyecto aki ta di Polis di Bario di districto di Oranjestad.
Cuerpo Policial ta informa na tur doño di borchi propaganda cu NO tin permiso valido, pa kita e borchinan den forma boluntario. Si acaso no cumpli, lo bay over na kita e borchinan y duna multa y tambe paga e costo pa transporta e borchi cu ta Afl 175,- .
Lo mester pasa warda di Polis Playa pa hanja un papel pa reclama e borchi despues cu a paga e Afl. 175,- florin . NO ta acepta cash. Ta swipe so.
Pa por pone e e borchi propaganda riba caminda publico bo mester haci un peticion na DIP pa un “precario vergunning”. E peticion ta wordo procesa prome y ora bo haya e permiso bo por pone e borchi propaganda.


text:
Fayesementu
Deklarashon di fayesimentu
Ora un ser kerí fayesé, bo ta enfrentá hopi kos ku bo tin ku regla. Por ehèmpel bo tin ku skohe si bo ke laga der’é òf krem’é. Di un hende ku fayesé na Boneiru, mester hasi deklarashon na Entidat Públiko Boneiru. Mayoria biaha e agensia funeraria ta mèldu e fayesimentu na departamentu di Registro Sivil. Despues di traha e akta di fayesimentu e ámtenar di Registro Sivil ta duna pèrmit pa entiero òf kremashon, pasobra na Boneiru mester dera òf krema un fayesido dentro di 6 dia despues di su fayesimentu. E agensia funeraria por duna bo tur informashon tokante e posibilidatnan pa entiero i kremashon.
Entrada liber
Djaluna - Djaweps: 08' or - 12' or


text:
Freewinds:
MIENTRAS E CANTIDAD DI CASONAN DI COVID-19 TA SIGI BAHA E MINISTERIO DI BOLUNTARIO DI FREEWINDS TA DUNA HOPI IMPORTANCIA NA “NA MAS ACCION PA MANTENE E SEGURIDAD”
Mientras e cantidad di casonan di Covid-19 localmente tavahando no to nifica c uta ora pa releha.
Al contrario, e contrario mester wordo hasi y tumandomedidanan pa aumenta e medidanan ta di sumo importancia. Desinfecta ta un di e mihor manera mas efectivo pa combati e virus, previniendo e virus pa plama pa otronan.
Mas y mas compañía na Aruba ta realizando esaki y nan ta arma nan mes cu e equipo, material y habilidadnan pa sigi manteneAruba sano.
E company di Maneho di propiedad y limpieza comercial, SOS Manpower, recientemente a uni su mes na e equipo di compañía cu awor tin personal entrena den e uso di D7, e agente di mata virus y batería mas efectivo cu tin na cualquier lugar. Dor di usa e material, técnica y herment correcto, nan a wordo entrena pausa esakinan dor di e Ministerio di Boluntario di Freewinds, e staff di SOS Manpower s acu nan por provee e mihor servicio posibel na nan clientenan.
D7 of Decon7 ta e agente mas fuerte obtenibel riba mercado awendia, capas di mata 99.999% di tur virus y bacteria, incluyendo Corona virus.
Profesionalnan mundialmente ta reconoce esaki y sa cu nan taprovee e mihor protección na nan clientenan dor di sigura nanseguridad cu D7.
Un par di dia prome nan a pasa den e parti teorético ta tempo awor pa haya entrenamiento practico den e uso di D7. Di prepara e producto, siguiendo e lista di check pa segura cu no a falta nada, aplicando D7 y después pasa paña, cada paso necesario a wordo practica p ata un aplicación experto.
Un di e staff di SOS Manpower, Gustavo Niño, a bisa lo siguiente di e Ministerio di Boluntario y e entrenamiento c unan a ricibi: ”E disciplina cu boso ta mantene y e manera cu boso tarespeta e protocols como equipo ta impresionante. I mi ta siñaesey di bosonan.Mi tas inti cu e trabou cu boso ta hasi ta hopiimportante pasobra boso ta bai tur caminda y ta contribui tur caminda y danki na esaki nos ta reduciendo e cantidad di casonan di Covid-19 drasticamente. Mi a siña hopi, ta un experiencia totalmente nobo pami pa desinfecta un cas completo, pero ta hopi importante pasobra desinfectando un cas completo ta bon pa tur esnan bibiendo den e cas. Nos mester hasi esaki pa combati Covid-19.”
Sr. Niño a sigi bisa:” Na e momentonan aki ningún hende kier tavoluntario, pero boso ta hasie y esaki ta un traboucompletamente humanitario. Esaki ta hopi importante y mi taboso fanático mas grandi.”
Pa asistencia di e Ministerio di Boluntario, pa desinfecta bolugar di trabou of bo cas, of ricibi seminario di prevención padesinfecta bo lugar, por favor contact Deputy Port Captain di Freewinds na su email: susan.lora@freewinds.org of na signal+1-727-8104 of na cel 297 747-1613.
Pa haya información con bo por proteha bo mes y otronan,conbo por mantene bo cas y bo lugar di trabou sigur bishita e Howto Stay Well Resource Center online na www.scientology.org/staywell na undo bo ta waak tur e pamfletanan y video y por download nan gratuitamente. Tur e material aki ta obtenibel na spaño, hulandes e ingles y 18 idioma mas.
on pa desinfecta


text:
KRALENDIJK - Notisia di polis di djárason 14 di aprel te ku djabièrnè 16 di aprel 2021Kòntròlnan multidisiplinario
Kuerpo Polisial Hulanda Karibense den kolaborashon ku Koninklijke Marechaussee (KMAR) i e direktorado di Supervishon i Mantenshon di Entidat Públiko, e dianan tras di lomba a tene kòntròlnan multidisiplinario en konekshon ku kumplimentu ku toke di keda i e ordenansa di emergensia vigente.
Rektifikashon, djaluna 12 di aprel Personal di e departamentu di Supervishon Mantenshon a sera dos ‘gym’ te ku próksimo aviso. Doñonan di ámbos ‘gym’ a haña un prosèsferbal pa violashon di e ordenansa di emergensia.
Djárason 14 di aprel A duna un total di tres persona prosèsferbal pa violashon di e toke di keda.
Djaweps 15 di aprel Shete persona a haña prosèsferbal pa violashon di toke di keda. A atvertí lider di un grupo religioso komo ku e tabata besig ku un sirbishi.
E tim multidisiplinario lo sigui kontrolá di forma aktivo e periodo benidero. Na momentu ku no ta kumpli ku e ordenansa di emergensia lo duna un prosès ferbal.
Un biaha mas ta hasi un yamada na un i un tur pa tene nan mes na e reglanan di e ordenansa di emergensia.
Kòntròlnan di tráfiko ta kontinuá ku regularidat
Den e dianan tras di lomba a duna but pa manehá sin dokumentunan bálido di seguro, sin reibeweis bálido, pa tene telefòn den man miéntras ta manehá i pa manehá sin faha di seguridat bisti.
Faha di seguridat
Bisti bo faha pa bo mes seguridat. Un faha di seguridat ta protehá okupante di un outo durante di un aksidente. Dor di uza e faha e persona protehá ta keda sinta riba su stul, no tin e posibilidat pa dal su kabes den winshil i no ta keda bentá den e outo p’aki p’aya. Dor di bisti bo faha di seguridat bo chèns di tin un aksidente mortal ta baha ku 30 pa 40%. Tambe patras den outo bo tin 20% ménos chèns di keda herida seriamente ora bo tin bo faha bistí.
Telefòn
Uzando bo telefòn selular miéntras bo ta manehá, bo ta hinka bo mes, pero tambe otronan den peliger. Pasobra ora nos ta uza nos telefòn nos ta ménos alertá. Pone bo telefòn for di bista. Asina bo ta prevení e tentashon pa wak tòg. Ora bo ta partisipá den tráfiko, sea ta ku outo òf riba baiskel, ta importante pa bo ta konsientemente presente. Si bo tin un persona ku ta ferwagt un mensahe òf yamada di bo, mèldu nan promé ku por ehèmpel bo subi outo, ku bo no ta bai ta alkansabel pa un ratu.
Dokumentonan bálido
KPCN ta hala atenshon di un i tur pa nan tin e dokumentunan nesesario manera menshoná akiriba, na òrdu. Tambe ta konsehá estriktamente pa kumpli ku e reglanan di Lei di Tráfiko. Ku esaki bo tambe ta kontribuí na un tráfiko seif i sigur riba e isla. E periodo benidero lo bai tene kòntròl regularmente, kaminda lo aktua ku man duru na momentu ku no tin e dokumentunan menshoná ariba na òrdu i tambe si no ta kumpli ku reglanan di tráfiko.
Bo no ta kumpli ku reglanan? Bo por haña un but.
E suma di un but pa e violashonnan menshoná ta varia entre $30 te ku $225.
Mèldu
Bo ta testigu di un situashon sospechoso? Bo ta mira komportamentu sospechoso òf un echo kastigabel ta tuma lugá? Mester di yudansa mesora? Mèldu esaki na polis. Polis ta evaluá kiko e posibilidatnan ta pa tuma akshon.
Unda mi ta mèldu kiko?
Por mèldu tantu via number di telefòn 717 8000, 715 8000 komo na bali di warda di polis. Naturalmente bo por mèldu serka e agente polisial riba kaya tambe. Bo ta preferá keda anónimo? E ora ei por uza e number di telefòn 717 7251.
Yama 911 den situashon di urgensia òf ora gara un persona ta kometé un akto kastigabel. Yama 911 ora mester di ayudo den situashonnan di bida òf morto. Ora señalá situashonnan sospechoso òf si bo ta testigu di un krímen. Òf por ehèmpel despues di un aksidente di tráfiko, kandela òf ora un hende ta kibra pa drenta. E ora ei kada sekònde ta konta.
Ku ken mi por yama?
911 (emergensia/gara)
717 8000 òf 715 8000 (no ta emergensia, pero mester di atenshon di polis)
717 7251 (liña di tep anónimo)
Bo a mira algu sospechoso? Yama 717 8000 òf e liña di tep anónimo 717 7251.


text:
Oranjestad-Despues di traspaso di mando presidencial na Costa Rica, Prome Minister Evelyn Wever-Croes a reuni cu Presidente Alvarado y Vice Presidente Epsy Campbell.
Durante e reunion a toca varios punto di interes comun entre Costa Rica, Aruba y Reino. Principalmente e tema di nos studiantenan na Costa Rica y e proceso cu Aruba a encamina pa soluciona e problema cu nan no por traha na Aruba despues di nan estudio.
Presidente Alvarado a duna su palabra di lo yuda pa nos soluciona e problemanan aki pa nos hobennan por bin bek Aruba y traha.
Tambe a elabora riba desaroyo economico y posibel cooperacion entre Aruba en Costa Rica, entre otro di turismo pero tambe tocante importacion di fruta, berdura y comestibles. E reunion tabata un reunion hopi fructifero pa ambos pais.


text:
Hunto cu e acuerdo di gobernacion pa Gabinete Wever-Croes II
FORMADOR TA ENTREGA E LISTA DI REPARTICION DI CARTERA NA GOBERNADOR DI ARUBA
Diabierna 27 di augustus, Prome Minister Evelyn Wever-Croes, como Formador di e siguiente Gabinete, a haci subishita regular na Gobernador di Aruba, Su ExcelenciaAlfonso Boekhoudt en conexion cu formacion di GabineteWever-Croes II. Ta asina cu Prome Minsiter desde cu el a hayae encargo pa ta Formador pa forma un Gobierno stabiel cu ta conta cu mayoria den Parlamento, a reuni cu diferenteStakeholders den nos comunidad y a bishita señor Gobernadorregularmante pa duna un update di avansenan di formacion.
Diabierna mainta, Prome Minister a entrega na señorGobernador e acuerdo di gobernacion pa nos siguienteGobierno entre Partidonan MEP y RAIZ cu a wordo firma 19 di augustus ultimo. Hunto cu esaki, Prome Minister a entregatambe e reparticion di cartenan entre Partidonan MEP y RAIZ. E siguiente paso cu mester tuma luga awo ta e aprobacion pa e siguiente ministernan.
Pa loke ta trata e reparticion di carteranan, Partidonan a dicidicu lo keda na 8 ministerio manera e tawata ta den GabineteWever-Croes I. Partido MEP ta haya 6 ministerio y Partido Raiz ta haya 2 ministerio. E reparticion ta lo siguiente:
1. Prome Minister, Asunto General, Innovacion, Organisacion Gubernamental, Infrastructura y Planificacion Teritorial, MEP.
2. Finansas y Cultura, MEP.
3. Husticia y Asuntonan Social, MEP.
4. Labor y Integracion, MEP.
5. Salud Publico, MEP.
6. Enseñansa y Deporte, MEP.
7. Asunto Economico, Comunicacion y DesaroyoSostenibel, RAIZ
8. Integridad, Naturalesa, Transporte y Cuido di Grandinan, RAIZ
Esaki ta e reparticion den linianan grandi. Energia y Turismo ta cay bou di MEP. E motibo pa cua nan no ta inclui den e titulo ainda ta pasobra eigenlijk nan no tin un departamento di Gobierno pero si lo resorta bou di un ministerio. Agricultura y Sector Primario y Maneho di Desperdicio ta cay bou di RAIZ.Awo ta sigui e reparticion di e departamento y institutonan cu tambe lo mira cambionan.
Tambe Formador a entrega na Gobernador, den cuadro di screening di ministernan, tur e documentacionnan pa asinaGobernador por cuminsa haci evaluacion pa despues por delibera e resultado. Ainda ta pendiente di algundocumentacion cu ainda mester wordo ricibi pa asina e proceso aki tambe por wordo finalisa cu lo finalisa den huramentacion di minsiternan pa Gabinete Wever-Croes II.
“Mi kier gradici tur esnan cu a yuda den e proceso aki tambeesnan cu a yuda tras di cortina. Mi ta gradici Partido RAIZ pa e forma con a delibera hunto durante e periodo di formacion. Mi tin un bon gevoel. Ora cu nos ta busca un partner pa yudagoberna nos pais na un manera stabiel y responsabel, nos no por a pidi pa un miho partner”, Prome Minister a termina enfatisando


text:
Despues di bastante anticipacion y specialmente hopi preparacion, diamars mainta e seleccion di futbol di Aruba a sali pa Antigua pa e wega pa cualificacion di CFU Gold Cup. E wega ta tuma luga diaranson atardi y Aruba lo enfrenta Barbuda/Antigua.
Entretanto a forma e seleccion caba y a percura pa nan ta bon prepara. Lamentablemente algun hungado a cay afo na ultimo momento, debi na entre otro lesionnan. Algun hungado cu lo no mira den accion durante e siguiente wega ta Joshua Tchong, Ericson Danso y Marlon Pereira.
A prepara un agenda pisa asina cu nan a yega Antigua den preparacion pa e wega di diaranson.
Weganan ta conta pa “ranking” di CONCACAF
Diahuebs mes, esta dia 24 di maart e ekipo nacional ta regresa nos isla pa prepara pa e wega di diasabra contra Sint Kitts. E wega ey ta cuminsa pa 8:00pm den Stadion Guillermo Prospero Trinidad. E prome 1000 carchinan di entrada ta bay na Afl. 12,50 y despues ta subi na Afl. 15,00 obtenibel na Valero Boulevard, Valero Santa Cruz y na Technical Center Angel Botta den Stadion Frans Figaroa na Noord.
Ta bon pa enfatisa cu e weganan aki ta conta pa cualificacion pa e “CFU Gold Cup 2017” cu lo tuma luga na Merca otro aña.


text:
Freewinds:
E MINISTERIO DI BOLUNTARIO DI FREEWINDS TA MOBILISA PA ENTRENA TRAHADORNAN CLAVE DI STAFF HOTELERO DEN LIMPIESA UY DESINFECCION.
Cu e intención di hasi di Aruba e isla mas sigur na mundo e Ministerio di Boluntario di Freewinds ta entrenando personal di hotel den e material y tecnicanan mas efectivo di limpiesa y desinfección pa asegura cu e hotel ta sigur pa nan personal y pabishitantenan. E meta ta pa aumenta turismo y expande e economía di nos isla.
E ehecutivo den housekeeping, e supervisor di Mantenimiento, e persona encarga cu e personal di limpieza y tambe otro empleadonan di limpieza ta esnan cu ta wordo entrena
E seminario a habri cu un video tutorial di Decon 7 e agente masfuerte obtenibel pa mata bacteria y virus. E ta 99.9999% efectivo y ta pesey e boluntarionan ta us’e rond di nos isla. Esaki a wordosigi mustrando e videonan di Satay Well riba “ limpieza y Desinfección” y “ Con pa mantene bo mes y otronan saludabel.”
Después di e parti teorético , a cuminsa riba e entrenamentopractico riba e aplicación di Decon 7 na unda un Boluntario a repasa e entrenamento paso a paso percurando cu tur proceduraa wordo duplica asina segurando cu e desinfección ta 100% efectivo.
E staf di The Mill Resort a aprecia e training y e conocementocu nan a haya.
Como profesionalnan cu normanan haltisimo nan a realisa cusemper cos por mihor.
Awor nan ta aplicando e entrenamento cu nan a ricibi y percurando cu tur parti di nan hotel , incluyendo e transporte , tawordo desinfecta y limpia debidamente, sabiendo cu mas limpinan hotel ta, mas turista y publico lo hospeda eynan, ya cu di un boca pa otro e bon noticia ta plama rápidamente.
E persona encarga cu seguridad y prevención, Raphael Vrolijk, a bisa lo siguiente di e training di e Boluntarionan di Freewinds :” Nos a haya e entrenamento hopi exitante. A haya hopiconocemento nobo. E Ministerio di Boluntario tawata tin hopipasenshi cu nos ya cu nos ta tin hopi pregunta. Ya nos tawata tinnormanan di limpiesa halto pero awor nan a subi mas ainda. Nos huespednan ta mira e Ministerio di Boluntario ta cana rond y ora nos splica nan kiko nan ta haciendo nan ta sinti nan mas sigur. E D7 ta un producto excelente. E proceso di desinfecta ta bai hopiliher y ora caba e lugarnan ta mustra y sinti fresco. Y no solamente aki riba nos propiedad. Mi ta sigur cu Aruba ta hopiorguyoso di tin e Freewinds akinan yudando nos desinfecta y hasiendo nos isla sigur. E turistanan ta mira esaki tambe y nan tasigur cu nos normanan di limpiesa ta halto. Hopi danki.” .
E GM di The Mill Resorts & Suites Aruba a gradici e Ministerio di Boluntario di Freewinds pa e conocimiento y mihor practica y a bisa :” E bienestar di e doñonan y e bishitantenan di TheMill Resort & Suites ta nos prioridad mas halto.”
E Ministerio di Boluntario di Freewinds ta bai sigi yuda rond di nos isla. No ta importa si ta un hotel, scol, misa,oficina of cualkier lugar cu hende ta aglomera.
Pa hasi Aruba e lugar mas sigur na mundo , e factornan clave ta desinfecta y educación riba desinfecta y limpiesa corecto. Aruba mester ta un lugar caminda bishitantenan kier bin padisfruta di nos clima, nos beachnan y e hendenan amabel di nos isla.
Pa asistencia di e Ministerio di Boluntario di Freewinds padesinfecta bo lugar, of pa ricibi un seminario di prevención of un training con pa desinfecta bo lugar di trabou of bo cas, por favor contact susan.lora@freewinds.org of na signal +1-727-8104 of na cel 297 747-1613.
Pa haya información con bo por proteha bo mes y otronan,conbo por mantene bo cas y bo lugar di trabou sigur bishita e Howto Stay Well Resource Center online na www.scientology.org/staywel na undo bo ta waak tur e pamfletanan y video y por download nan gratuitamente.
Tur e material aki ta obtenibel na spaño, hulandes e ingles y 18 idioma mas.


text:
Den e proximo periodo di gobernacion, POR lo percura pa introduccion di incentivonan fiscal atractivo, stimula creacion di un fondo di inversion y brinda e infrastructura necesario cu e meta pa desaroya un sector economico nobo. E sector aki, cu lo mester percura pa empleo pa ‘young professionals’, ‘millennials’ y otronan cu ambicion pa progresa, lo enfoca riba companianan high tech, E-business, startups, business incubators, companianan fintech y otro actividadnan economico innovativo basa riba e sector creativo y huso di tecnologia nobo. Di e forma aki Aruba lo logra diversifica su economia, creando empleo di calidad pa un y tur.
Otmar Oduber ta splica cu den e “revolucion economico” cu POR ta para p’e, lo introduci un “Crisis- en herstelwet”, esta e Ley di Restauracion Economico (LRE) cual, entre otro, lo aumenta efectividad y eficiencia di servicionan cu sector publico ta brinda na sector priva. Lo elimina “red tape” y tardansa innecesario den proceso di otorgamento di diferente permiso, por ehempel permiso di establecimento (vestigingsverunning) y lo acelera procesonan di incorpora compania, otorga tereno, bouwvergunning y aprobacion di plan di verkaveling.
Basicamente e ley aki lo haci posibel cu inversionnan priva por tuma luga na un forma acelera. E reforma di e sistema di impuesto cu POR ta propone, ta contribui na mehoracion di e clima di inversion na Aruba, mirando cu pa sector priva e cambionan den nos sistema fiscal lo nifica entre otro cu e costo di haci negoshi lo baha.
Tambe lo implementa un maneho cu ta garantisa trato y oportunidad igual na tur inversionista, unda lo cuminsa na elimina nepotismo y asina evita bentaha inhusto, para e practica di duna beneficio desproporcional na inversionista di afo y percura cu tin condicionnan atractivo igual pa tur inversionista. Lo mester brinda oportunidad igual pa participa na destaho publico di gobierno pa proyecto y compra di producto y servicio. Lo promove gana di haci negoshi, door di stimula cultura di haci negoshi den nos comunidad y brinda mas apoyo na inversionista local. Esaki tanto den conocemento di ley, sistema di impuesto como tambe pa yuda facilita acceso na capital. Den e cuadro aki lo promove sistemanan alternativo di financiamento, manera “growth fund”, “venture capital”, “crowdfunding” y “microfinance”.


text:
Anti-Dopinganti-doping news
WADA ta habri aplicacion pa abogadonan
Abogadonan por forma parti di Continental Results Management Panel.
WADA ta habri aplicacion pa abogadonan forma parti di un Continental Results Management Panel.
Desde aña 2021 tur caso legal relaciona cu un violacion di un regla anti-dopahe lo wordo trata pa un panel continental di abogadonan di region (Continental Results Management Panel). Esaki ta nifica cu cada continente tlo in su propio panel pa trata casonan legal di nan propio continente.
WADA ta duna oportunidad na abogadonan cu tin afinidad cu deporte y Ley di deporte pa forma parti di dicho Panel Continental. Pa medio di esaki Comision Anti-Doping di Aruba (ARUNADO) kier duna oportunidad na abogadonan di Aruba pa aplica pa forma parti di e Panel Continental aki.
Despues cu a ricibi e aplicacion un comision di seleccion (Selection Committee) Continental lo selecta e miembronan final di e panel.
Pa medio di e publicacion aki ta pidi tur interesado pa manda nan aplicacion pa sr. Patrick Werleman na p.werleman@olympicaruba.com. Tambe por contact sr. Werleman pa mas informacion.
E deadline pa manda aplicacion ta 1 di maart 2021.


text:
Un di e proyectonan fundamental di Sociaal Crisis Plan ta e Centro pa Hoben y Famia cu a habri su portanan den luna di july di e aña aki. Un centro cu ta brinda guia y sosten preventivo na hoben y famianan den nos comunidad.
Centro pa Hoben y Famia ta un colaboracion entre diferente instancia caminda ta brinda guia y sosten den cuadro preventivo na famianan y hobennan vulnerabel aki na Aruba. E meta principal di e centro aki ta pa 1. brinda e sosten y guia den educacion y lantamento di yiu na mayornan, famia, educador y profesional. 2. Ofrece programanan educativo specialmente na nos hobennan pa cu desaroyo riba e nivel social-emocional, personalidad y liderazgo.
Na Centro pa Hoben y Famia ta sinta hunto FADA, Wit Gele Kruis, Fundacion Respeta Mi, Fundacion Pa Nos Muchanan, Tienda di Educacion, Departamento di Asunto Social, Heart Centered Leadership Foundation, Telefon Pa Hubentud (131) y Consultorio pa Asuntonan di Adiccion (CAA). Asina aki nan por duna e ayudo y guia na hobennan y famianan bou di un solo dak.
Den cuadro di prevencion e Centro pa Hoben y Famia ta bay ta e prome paso pa nos famianan y hobennan aki na Aruba pa asina nan ricibi e sosten y guia profesional cu nan tin mester pa combati nan problemanan social-emocional. E parti di prevencion ta un di e prome pasonan pa combati problemanan social den un comunidad y pesey e Centro pa Hoben y Famia ta un logro sumamente importante pa nos isla di Aruba y su hendenan.
Pa mas informacion por tuma contacto directo cu Centro pa Hoben y Famia na 528-1200, por bishita nan personalmente na Sabana Blanco 68-C (ex. Acer building) na Wayaca. Tambe por comunica via email na centropahobenyfamia@gmail.com of riba Facebook @centropahobenyfamia.


text:
Zyqu Guerrero for di chikito a demostra su talento artistico y su carisma riba escenario. Cu 7 aña di edad ya e tabata competi den playback show, y semper a sa di sali e ganado absoluto. Zyqu a cumpli 19 aña recientemente y 9 luna pasa el a dicidi di tuma musica na serio. El a cuminsa skirbi su mes un canticanan y a habri un YouTube channel, cu ya a surpasa mas di 1330 subscriber den 9 luna di tempo.
Tempo cu Zyqu tabatin10 aña di edad, el a bisa su mama cu e no kier haci playback mas, pero cu e kier cuminsa canta. Su mama, Vivianne Jansen, a yud’e traha su prome cantica titula ’Mi Prome Amor’, cu el a competi na un festival di scol, unda el a sali e ganado absoluto. Despues Zyqu a sigui canta den e festivalnan di Calypso y Roadmarch, y semper el a cay den e premiacionnan. Varios biaha como e prome finalista y Zyqu ta Rey di Dande Hubenil tambe. ZYQU su meta ta pa bira conoci rond mundo. E kier bira grandi den musica y kier ’sell out’ arenanan y laga su nomber marca den historia. Riba su YouTube channel ZYQU TNO por wak tur su cancionnan mas reciente, cu mas di 10 mil views, y tambe e sa ‘feature’ cu artistanan local y international manera: YS, Robaloo Frans, Cloutrich y OG. Dia 21 di september riba e fecha di su cumpleaño, Zyqu a lansa su prome album titula ‘MY WORLD’. Hopi exito na Zyqu Guerrero cu ta un hoben cu sin duda tin tur e talento, pa logra conkista tur su metanan.


text:
WILLEMSTAD – Na mucha Aichel Thomson su mayornan a maltrat’é i na skol nan tabata tent’é pasobra hopi bia e ta sinta den klas ku su kurpa tur bati ku mancha blou. Aktualmente e ta usa su relato pa motivá hóben ku ta den e mésun situashon.
Thomson ta tene su relato na skolnan i ta duna e alumnonan workshop. Segun Viandrelica Narcisio di Kuido Hudisial Ambulante di Hóben (AJJC, Ambulante Justitiële Jeugdzorg Curaçao), un fundashon ku Thompson ta koperá kuné, hopi edukadó no sa ki efekto violensia tin riba mucha. “Serka hende ku ta aktivo den violensia ta violensia den famia ta e di mas importante.”
Narcisio a kompará e sifranan di hóben envolví den insidente ku violensia na skol i riba kaya entre 2014 i 2018. Ta sali ku e hóbennan aki ku ta kometé krímen violente ta bira mas i mas hóben. “Nos ta mira un patronchi kaminda violensia kontra di mucha ta hunga un papel grandi”, Narcisio ta konta.
Ku Thompson tambe e kos a bai malu. Den su mes palabranan e ta lanta komo un mucha hòmber insigur ku semper ta buska atenshon. E ta kai den kriminalidat. Ku 21 aña e ta bai Hulanda. Ei e ta logra di kambia su bida.
‘Mucha tin derecho’
“Mucha mester sa ku vulnerabilidat tambe ta forsa. Ku nan por mas ku nan ta pensa òf ku un otro hende ta pensa di nan. Na mester sa ku mucha tin derecho i ku nos komo adulto tin deber”, Thompson ta bisa. Tin ousiliante presente na su workshopnan, pa despues duna akohida na e muchanan.
Fundashon Yuda Muchanan di Skol di Kòrsou a manda buska Thompson pa bini Kòrsou. For di 2017 nan ta kolektá artíkulo usá for di Hulanda, ku a regalá na Skol, Fundashon i Asosiashon lokal. “Nos ke duna mas atenshon na e alumnonan di enseñansa sekundario (VO). Nos ta konsiente ku tin hopi ta sosodé bou di hóbennan, p’esei nos a hasi e paso aki tambe den banda”, Denice Bezemer-Hoyer, kofundadó di e fundashon ta bisa.
Narcisio a skibi un plan di kampaña kaminda skolnan, hustisia, kadenanan di ousiliante i di gobièrnu ta koperá pa trata e violensia den famia. “Mayoria di nos a lanta den famia kaminda violensia tabata normal. Hopi hende ainda ta pensa ku un klap pedagógiko ta un manera normal pa eduká. Nan no ta konsiente di e posibel konsekuenshanan.”, segun Narcisio.
Atrakadó armá ta bira mas i mas hóben
Sifranan ta mustra ku e mayoria di atrako ta kometé pa mucha hòmber masha hóben. Hopi bia nan ta bini di famia ‘multiproblemátiko’ i te ainda no ta señalá e hóbennan di riesgo sufisientemente.
Ministerio di Enseñansa (OWCS) aktualmente ta trahando riba un plan di seguridat pa skolnan pa por yuda hóbennan ku ta kore riesgo mas lihé. “Den kuadro di oumento di seguridat na skolnan mi ta trahando riba un trayekto pa reforsá sosten sosial i sikológiko”, minister di Enseñansa Marilyn Alcalá-Walle ta bisa.
“Seguridat físiko ta un aspekto, pero seguridat sosial ta bira mas i mas importante”, segun e minister.


text:
Un proyekto di Stichting Voeding op School Bonaire.
Ophetivo:
Muchanan ku ta bini di famianan di ménos rekurso ta risibí dia di nan kumpleaño un regalo.
Método di traha
Ta selektá e muchanan for di esnan ku ta partisipá na nos programa kuminda na skol.
Den koperashon ku e sekshon di Asuntunan sosial di entidat públiko Boneiru ta hasi e selekshon. Nan tin bista di tur famia di ménos rekurso.
Nos Fundashon ta enkargá pa kada mucha risibí un pakete. Ta tene kuenta ku edat i género. E edat ta di 4 te ku 12 aña.
.
E aña aki nos ke laga 240 mucha bini na remarke. Tambe nos ke pone 20 pakete pa beibi i 20 pakete pa muchanan di 12 – 16 aña.
Nos no ta risibí supsidio (ainda) pa e proyekto aki. P’esei nos tin hopi nesesidat di bo donashon i sosten.
Kolaborashon
Nos ta traha huntu ku Stichting Jarige Job na Hulanda. Nan ta bai fasilitá nos ku sufisiente pakete di kumpleaño i nan ta laga hiba e paketenan na e transportadó na Hulanda. Ei ta pone e paketenan den kònteiner pa bai Boneiru. Ta tene e paketenan den e kònteiner te dia di e mucha su kumpleaño.
Algun dia promé ku e mucha hasi aña, un boluntario ta hiba e pakete na e famia. Na Boneiru ta pone algu dushi pa parti den klas i na kas.
Na Boneiru tin muchanan ku kada aña atrobe no por selebrá nan kumpleaño pasobra na kas no tin sèn. Proyekto Kumpleaño ta yuda e muchanan dor di regalá un pakete di kumpleaño. Aki den tin tur kos ku mester pa selebrá un bon kumpleaño, na kas i na skol.


text:
Roots Palmera ta un banda cu integrantenan Rubiano biba na Hulanda. Desde nan inicio anja pasa Roots Palmera a forma e banda pa asina por integra differente zonido Caribense den nan musica. Esaki a resulta den un acojida grandi, tresiendo nan zonido Caribense dilanti different publico na Hulanda. Den nan musica bo por scucha influencianan di Reggae, Soca, Zouk, Dancehall y Rock cual ta asegura un “feel good vibe”. Single release “Tell Me” Den nan ultimo producshon Roots Palmera a produci un cancion hunto cu Micheal Lampe. Esaki ta un producshon cu Aruba henter por ta orguyoso di dje y cu Aruba henter por identifica nan mes cune. E cancion yama “Tell Me” y bo lo por disfruta di e influencia Caribense den dje. E cancion ta online gratis disponibel pa e pueblo henter por scucha. Support boso yui nan di tera, scucha e cancion y laga Roots Palmera sa si esaki a cai na boso agrado. Caribbean tour Aruba & Curacao 2016 Pa esnan cu ta puntra nan mes ta ki dia e yui nan di tera ta regresa nan isla pa asina toka na Aruba
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
Fabrikanan lokal ta di vital importansia den tempu di krisis
Fabrikanan lokal ta di vital importansia den tempu di krisis
Ta huntu ku Gobièrnu, sektor empresarial por logra mantenshon di empleo.
Curaçao Manufacturers Association (CMA), e asosiashon ku ta representá fabrikanan
lokal, ta hasi un yamada na tur esnan enbolbí pa hasi uso di e okashon aki di e krisis di
COVID-19, pa reforsá produkshon i konsumo di produkto lokal. E krisis aktual ta mustra
kon importante ta pa kada pais tin un grado di produkshon i kultivo lokal di produktonan
vital di konsumo i di higiena. CMA ta di opinion ku ta importante pa introdusí un pakete di
medida ku ta tene kuenta ku nesesidat di e sektor aki tambe.
CMA ta mustra riba e echo ku mundialmente e realisashon ta kresiendo ku supstitushon di
importashon (importvervanging) ya no ta un konsepto malu mas. Den e kuadro ei CMA ta
sostené e posishon di Minister di Ekonomia sra. Giselle Mc William i Minister di Salubridat
sra. Suzanne Camelia-Romer, pa na Kòrsou tambe enkurashá uso di produktonan lokal.
Sektor industrial lokal ta un sektor ekonómiko sumamente importante pa nos merkado,
mirando e kantidat di persona ku e ta empleá, e huida di devisa ku e ta evitá pa medio di
supstitushon di importashon, e invershonnan ku tin den e sektor i e kantidat di devisa ku ta
generá ku eksportashon. Esaki ta un sektor ku alabes ta bende pa un gran parti ku sektor di
turismo i komo tal ta duna un aporte kuantioso na desaroyo di nos turismo.
Aktualmente nos merkado tin un produkshon limitá di produkto lokal, despues ku mayoria
di e fabrikanan lokal a sera. Un sondeo ku CMA a hasi e siman aki bou di su miembronan, ta
mustra ku ounke serka nan tambe mayoría su benta a baha, tin algun ku su benta a subi.
Esaki ta bin pasobra nan ta traha produkto pa kual aktualmente tin un demanda grandi
manera papel higiéniko, towel di papel, hand sanitizer, alkolado, habon, Clorox ets.
Ainda e fabrikanan tin sufisiente produkshon pa merkado lokal, e asosiashon ta buskando
huntu ku gobiernu, posibilidatnan pa por sigui garantisá importashon di materia prima, pa
asina nan por sigui produsí e kantindat ku nos merkado ta pidi. Meta prinsipal den esaki ta
pa evitá ku lo surgi skarsedat.
Pa loke ta trata e pakete di medida di alivio ku gobièrnu a presentá, e fabrikantenan ta mir’é
komo un promé parti di e pakete total. E sondeo bou di e fabrikantenan a mustra kaba ku pa
kuminsá 277 persona ta bai pèrde trabou fin di luna di Mart, si no bin un mihó perspektiva.
Pa sektor industrial ku ta un sektor di sumo interes pa ekonomia di Kòrsou, ta krusial
introdusí medidanan ku ta garantisá mantenshon di kupo di trabou. Eksperensianan mundial
ku krisis ekonómiko a demonstrá ku si den e momentu di krisis, empresanan kita personal,
despues ta bira hopi mas difisil pa lanta ekonomia bèk, ora situashon drecha. P’esei CMA ke
pa kueste loke kueste hasi tur loke ta posibel pa mantené kupo di trabou. Esaki por logra
solamente si e ta un esfuerso konhuntu di Sektor Privá huntu ku Gobièrnu. Sektor Privá no
por hasié su so.
Aktualmente CMA ta trahando riba, i ta boga pa introdusí un proposishon di medida di alivio
alternativo pa por garantisá empleo i invershon den e sektor. CMA ta proponé alabes pa usa


text:
Pronóstiko di tempu pa Kòrsou i bisindario bálido te djamars mainta 06:00 o.l., 8 di desèmber 2020.
Pronóstiko
Pronóstiko di tempu pa Kòrsou i bisindario bálido te djamars mainta 06:00 o.l., 8 di desèmber 2020.
Kompilá: djaluna 7 di desèmber 2020, 05:00 o.l. (09:00 UTC).
Tempu: Por lo general parsialmente nublá ku chèns pa algun áwaseru pasahero.
Temperatura máksimo lo alkansá 30ºC i temperatura mínimo 26ºC.
Solo ta sali 06:44 i ta baha 18:11 o.l.
Bientu: For di direkshon generalmente ost i moderá te bastante fuerte; forsa 4 te 5 (20 te 39 km/ora, 11 te 21 nudo).
Situashon general: Durante e período di pronóstiko ainda ta premirá momento ku formashon di mas nubia ku posibel áwaseru di durashon kòrtiku riba parti di nos isla. Ademas tin indikashon ku e fluho di bientu lo ta oumenta grandualmente durante di e proksimo dianan.
Kondishon di laman: Trankil te moderá ku altura di olanan entre di 1 i 1.5 meter (3 i 5 pia).
Fenómeno spesial: Ningun.
Perspektiva te djaraso n mainta: Ménos nubia i chèns pa awa kai.
Meteorólogo: Luciano